Shillong, 17 Lber: U MLA ka Nongkrem u Bah Ardent M Basaiawmoit u la ther ia ka skhim shna pung dohkha sorkar, da kaba kam ba ka dei kaba phlop tam, namar ba bun ki jaka kiba rep kba, tang namar ban ioh pisa la pynkylla sha ka pynthor kba tang ban ioh subsidi khlem jingmyntoi eiei. Kane ka skhim shna pung dohkha ka sorkar ka pynkylla shrah ia ki pyntha kba ruh , la ong u Bah Ardent bad bynrap, Don ki nongrep tang ban ioh subsidi, na ka pynthor kba, ki la pynkylla pung dohkha bad na ka pung dohkha, sa kylla sha ka pung jakoid syndon . U la ong ba ka daw ka jingkwah eh ki paidbah ban shim ia kane ka skhim pung dohkha ka dei namar ba ki kwah ban ioh ia ka subsidi ba la tyrwa ka sorkar hynrei kam dei ba ki kwah ban ri dohkha bad namarkata, kane ka skhim ha jaka ban pynbha ban kyntiew ia ka kam ka dih ha ka rep kba, ka la pynkylla pynban ia ki nongrep sha ka apot. Kumno ka sorkar kan kam ba kan kynkiew ia ka rep ka riang khamtam ban pynioh ia ka bam ka dih kaba shngain nalade haba ka pynkylla pung dohkha pynban ia ki pynthor kba , la ong u MLA ka Nongkrem. Halor ki jingkieng thew dewiong, u Bah Ardent u la ong ba ka jingkieng thew (weighbridge) ha Laimer, Ri-Bhoi ka dei kaba ailad ia ki katto katne ki trok ban iaid khlem thew eiei bad kane ka paw ba ka don eiei kiba donkti ha kane ka kam. Ki don ki paralok jong nga, phim tieng ban kren ia kane hapoh iing dorbar bad nga tip ba don katto katne ki briew ki bym hun ia kane ka jingwanrah jong nga ia kane ka mat ha iing dorbar , la ong u Bah Ardent. U la dawa ba ka sorkar ka dei ban buh CCTV ha baroh ki jingkieng thew baroh khnang ban pynthikna ba kiba leh thok ki dei ban shah pynshitom. U la ong ba ka jingiaid lait ki trok khlem thew ym tang ba ka pynduh khajna ia ka sorkar hynrei ka long beain ruh.


Jowai, 19 Lber: Hynnin ka miet sngi Saitjain, ki pulit ka Nongbah Jowai ki la pynlong ia ka jingkhynra kyiad ha ki katto katne ki kyntoit jong ka dong Newhill bad Iawmusiang ha kaba ki la ioh ban kurup haduh 12 litar ka kyiad Beer bad 20 litar ka kyaid Phareng. Ia katei ka kyiad la ioh ban kurup na kawei ka dukan kaba don ha Wahgate, Newhill, Jowai bad la kem ruh ia ki trai dukan kiba dei shilok kiba la tip kyrteng kum ka kong Lieh Phawa bad u lok jong ka u bah Roning Nongbri. La iathuh ba kitei ki ar ngut shilok ki la pyniaid iew ia kitei ki jait kyiad ha ka dukan jong ki la slem bha bad ka la don ka por ruh ba ki la shah khynra. Ki pulit ki la pynngat ia kitei ki shilok ha ka Non-FIR Case hapoh ka kyndon 53(1)(a) ME Act.


Jowai, 19 Lber: KJP Synod Mihngi lyngba u Moderator jong ka, u Rev. RH Lyngkhoi ka la pynpaw ia ka jing-sngewkhia kaba jur halor ka jingshah lehbein ki longkmie, ki khynnah kynthei kaba la nang jur ha kine ki sngi. Ka KJP Synod Mihngi ka dap da ka jingsngewkhia kaba jur halor ka jingjyllei ka jingshah lehbein ki kynthei naduh ki kam batbor bad kam pyniap bad na ka liang ka KJP Synod ka la pynbeit ban duwai kyrpang halor kane , la pynbna u Moderator ka KJPSM ha ka jingiaseng bah mynne ka por step ha shwa ban khot ia u Pastor Rangbah, u Rev. Dr. JF Jyrwa ban duwai kyrpang halor kane ka jingshah ban bein jong ki. Ka KJP Synod Mihngi mynta ka sngi ka la pynwai noh ia ka jingiaseng bah ba 15 jong ka kaba la long naduh 16 tarik une u bnai ha ka Balang Ummulong kaba hap ha Wahiajer-Moodymmai Presbytery. Ha kane ka jingiaseng bah, u Rev BB Lamin bad u Rev. Dr. JM Hynniewta ki la long ki nongsam ia ka khubor u Blei ha ka jingiaseng kaba 10:30 mynstep bad 1:30 nohphai sngi. Ha ka jingiaseng nohphai sngi, u Pastor Hynniewta u la pynshong nongrim ia ka jingkren jong u na ka Shithi ba-ar u Appostol Paul u Thimothy 3 ka lynnong dkhot 1 haduh 5 kaba ong, hynrei to tip ia kane ba haki sngi kiba khadduh kin wan kipor bashisha. namar ki briew kinlong kiba ieit tang ia lade, kiba ieit sbai, kiba kren sarong, kiba leh khraw, kiba kren sinew, kibym kohnguh iala ki kmie ki kpa ki bym sngewnguh. Kibym khuid, kiba khlem ieit iala ka kynja, kiba khlem map, kiba krensiar, kibym suit iew, kiba runar,kibym ieit iaka ba bha, ki nongdie lok, kiba hangamei,kiba leh meng kiba ieit iaka jingsngewbha khamtam ban ia kaba ki ieit ia U Blei . U Pastor Hynniewta u la ong ba ka jingim Khristan ka long ka jingim kaba ngi hap ban iaksaid man ka sngi ban ioh ia ka dur jong u Blei ha ngi kumba u la thaw ia u briew ha ka dur jong u. U Pastor u la ong ba bunbah ki Khristan ki long riewblei tang ha kaba paw shabar katba harieh pat ki leh ia ka kam ba tngit kaba isih ha khmat U Blei. Wat long ki khristan kiba arsap hynrei to long kiba riewblei naduh ka mynsiem khnang ba ka dur jong u Blei kan paw ha ngi , la ong u Pastor. U Pastor Hynniewta u la buh jingkylli ia ki phew phew hajar ki paid riewngeit lada ki lap ia ki nongsharai balang lane ia ki dkhot Balang kiba beh jingiaseng man ka sngi U Blei bad kiba ai jingkynshew ruh kaba heh ha iing Mane bad lehse ngi tip pat ia ka jinglong ba tngit (Bamsap) jong u, kum ki nongsharai balang bad kum ki Khristan ngi dei ban iarap ia u ban un ioh ia ka jingim kaba riewblei ha ryngkat ka jingsngewthuh janai ia ka bor jong ka jingriewblei. U la ong ruh haba ngi pyndap ia kino kino ki Form bad haba kylli ia ngi ia ka Niam ngi thoh Khristan kam pher lada ngi don ha ka Balang Catholic, Presbyterian, Balang U Blei lane kino kino ki Balang Christan ba ki don. Lada kum ki Khristan ngi long kiba riewblei bad ngi sngewthuh ia ka bor jong ka jingriewblei, khlem artatien baroh ki jingsniew ha kane ka pyrthei kin duh kin dam noh ha ka shi minit , la ong u Pastor. Ha kane ka sngi, la pynsngewlung mynsiem shuh shuh ia ki paid riewngeit da ki jingrwai shem mynsiem na ki kynhun rwai choir bapher bapher naduh ka jingiaseng mynstep bad nohphai sngi. Ha ka jingiaseng por 10:30 mynstep la ioh ia ka jingrwai Choir na ka Balang Laban Presbyterian church, Umsyiem, Sutnga bad Balang Umlyngka katba ha ka nohphai sngi pat la ioh ia ka jingrwai na ka Balang Ummulong kum ka nongpdiang ia katei ka jingiaseng Synod bad na ka Balang Jowai, Laitumkhrah Presbyterian church na ka Standing Choir KJP Synod Mihngi. Ha kane ka jingiaseng Synod, la pynkyntang Pro Pastor ia ki 9 ngut ki dkhot na ka Balang bapher bapher kiba la pyndep ia ki jingpule jong ki bad ruh 6 ngut la pynkyntang Pastor ia ki Pro Pastor. Ia kitei ki 9 ngut yn sa pynkyntang ia ki kum ki Pastor ha ka jingiaseng kaban sa long la shym snem ha ka Balang Tynring, Laitumkhrah Presbytery. Ka jingiaseng Assembly kan long ha ka 6 haduh 9 tarik une u bnai ban wan ha Sohryngkham.


Da u Bah Philip Marwei Shillong, 20 Lber: Dei tang u Jisu hi U ba ai a ka bam kaba pynkdang junom bad a ka um kaba pynjah sliang shi junom, la ong u Arch-Bishop Dominik Jala jong ka Shillong Arch-Diocese, haba kren kum u nongk ia bakongsan ha ka Mass bakhraw, hadien ba la pynkhuid pynkyntang a ka ingmane thymmai ha Mawhati, ba la jer kyrteng Sacred Heart Church . Kane ka la jia-long hynnin ka sngi 19 tarik. U Arch-Bishop u la kylli a ki 6000 ngut ki riewngeit kiba la wan sakhi bad ashim bynta ha kane ka jinglehniam ha Mawhati da kaba ong, Ha ka Baptisma bakhuid, hato ngi la bamsmai ne em ba ngi ngeit tylli tyllan ha u Blei u Kpa U Nongthaw jong ka bneng, ka khyndew bad kiei kiei baroh? Hato ngi la bamsmai ba ngi ngeit ha u Jisu Khrist, u Nongai a ngi a ka jingim bymjukut bad ha u Mynsiem bakhuid u Nongai a ka jingshemphang, jingpynkhuid phar bad u Nongpyntngen? Bad hato la pynbaptis a ngi da u Mynsiem bakhuid? Hato ngi la bamsmai ban kyntait phar a u Soitan bad ki kam bymman jong u baroh? Balei pat dang don na ngi kiba ngeit ha kiwei pat ki jait blei jong kane ka pyrthei lane ki blei ba ngi shu thaw hi, da kaba ngeit biej ha kiei kiei baroh? Hato ngi la dih a ki umktieh umjngut jong kane ka pyrthei, kaba pynjaboh khait a ka jingngeit bad ka jingim jong ngi? Hangne ngi la wan ban kylla bak, da kaba pynthymmai noh a kane ka rukom im bad a ka jingngeit ba la bakla. Phai noh sha u Blei bashisha bad tong noh a ka um jong ka jingim junom kaba tuid na ka khet bad ka tyllong jong ka jingim bymjukut jong u Jisu , la kyntu u Arch-Bishop. Hadien ba pyndep a ka jingleh niam pynkhuid pynkyntang a ka ingmane da kaba synreit da ka um ba la kyrkhu, u Archibishop u kren shai ba kane ka ingmane, kam dei shuh tang ka ing dewbilat ka bym don jingim, hynrei ka la dei ka ing ba-im bakyntang, ing blei, haba kaba u Blei u shong neh na kaba ki riewngeit na Mawhati bad nawei, ki lah ban leit duwai, ainguh bad mane a u Blei ba-im, bad ban tong a ka um jong ka jingjim bymjukut. U la ong shai ba la tei khnang a kane ka ing ka jong u Blei na ka bynta ki briew, khnang ba kin atuid aboi ban asnoh tylli bad u Blei bad ban khring ruh a ki bym pat oh a ka jingngeit bashisha ha U Blei bashisha. U la ai ka jing aroh a ki paid riewngeit na ka shnong Mawhati kiba la trei shitom bad theh lut ka bor, ka por bad ka spah ban tei a kane ka ingmane blei, a u Rangbah Balang, u Bah Emmanuel Lyngdoh bad a ki synrop rangbah baling bad khamtam, a u Phadar Rangbah, u Fr. Sedish N Marak bad ki phadar ba asharai lang ha ka lyngkha jong u Blei, ka Parish Umsohlait, Ri Bhoi District. Ka la don ruh ka jingleh pynkupburom bad pynkmen da ki paidbah riewngeit jong kane ka shnong bad bamarjan shnong, ban pynkhraw pynsah jingkynmaw a kane ka sngi khraw ha ka histori balang jong kane ka shnong.


Shillong, 20 Lber: U MLA ka Sutnga u Bah Hopeful Bamon u la ong ba ki paidbah ha thainn Hingiria, Huroi ba don ha khappud bad ka Bangladesh, ki leit shah sumar, leit shim dawai sha Bangladesh bad ka daw ka long ba ki jaka sumar kiba don ha ka thainn ki don sha jngai bah. Haba kren mynta ka sngi, hapoh ka ing dorbar u bah Bamon u la ong Ki briew katei ka thainn ha khappud ki shah pynbor ban leit shim dawai ban shah sumar sha Bangladesh namar ka jingbym don ki lad sumar ha ka thainn . U la ong ba ki dorbar shnong, ki sengbhalang bad ma u ruh kum u MLA, u la ai dorkhas sha ka sorkar ban pynbha bad ban kyntiew kyrdan ia ki sub-centre sha ka PHC, sha ka Sub-centre hynrei khlem lerkam haduh mynta. U la dawa ba ka sorkar ka dei ban peit ia kane ka jingeh jong ki paidbah halor ka koit ka khiah jong ki paidbah.


Shillong, 20 Lber: U Myntri Rangbah ka jylla u Dr Mukul Sangma mynta ka sngi u la ong ha ka ing dorbar thawain, ba ka sorkar kan ai pisa ia baroh ki samla pule hadien ba la dep ia ka klas ba shiphew ne matric haduh skulbah, kum shi bynta ban pynshlur ia ki samla ban wan tista sha klas. Haba jubab ia ka jingiatainia halor ka mang tyngka hapoh ka iing dorbar mynta ka sngi, u Dr Mukul u la ong, Mynta u snem hi, ka sorkar kan ai T. 5000 ia ki khynnah pule kiba wan tista sha klas, ha kaba ka jingpoi jongki sha klas kam dei ban duna ia ka 80 percent shaneng . U la ong ba kane ka jingthmu jong ka sorkar ka long ban pynshlur ia ki samla ban pule tista bad ban trei shitom ha ka jingpule jongki sha jrong namar ba bun kiba pep noh tang ha ki klas barit ban wad kam sorkar. Hynrei ym tang katta, ka long ruh shi bynta ban iarap ia ki kmie ki kpa kiba duk kiba shem jynjar ban siew bai klas ia ki khun jongki. U la ong ba ka long kaba shisha ba ka sorkar ha ki por ba la dep, kam shym la lah ban pynbha ia ka pule puthi namar kiba bun bah ki jingeh hynrei kane ka sorkar kan trei tyngeh ban pynbha ia ka pule puthi kajylla ban pynbiang ia ki jingdonkam kum ki iing, ki tiar jong ki skul. Na ka bynta ka jingtip ka iing dorbar, nga kwah ban iathuh ba ia ka Engineering College ka ban buh ha syndah ka jaka ba don ka Shillong Polytechnic la dep mang pisa ka sorkar bad ruh ia ka Achitecture and Urban Design ha Tura bad shen yn sa khot tender noh ,la ong u Dr Mukul. U la ong ba ki samla kane ka jylla kim dei ban wad kam tang ha kane ka jylla hynrei ki dei ban mih ban leit wad kam shabar ruh bad ha ki tnad sorkar pdeng bapher bapher namar ba ha kane ka jylla ki kam sorkar ki la shlei. Ha kawei ka liang, u la ong ba ka sorkar kan peit ruh ia ka jingeh jong ki nonghikai ha ka jylla. U la ong ba ka jingbun ki kyrdan nonghikai ha kane ka jylla ka la pynkulmar ia ki briew wat ia ki ophisar ka tnad pla tyngka ka sorkar India. Hangne la bun ki kyrdan jong ki nonghikai, ka deficit, deficit pattern, adhoc, bad bun kiwei ,la ong u Dr Mukul. Ka sorkar kan peit ia kane bad kan pynbeit ia ki jingdkoh , la ong u Myntri Rangbah bad bynrap, ba wat ki ophisar ka tnad pla tyngka ka sorkar India haba ka jylla ka leit pan pisa ia ki nonghikai ki la kulmar namar ba ka jingdon palat ki kyrdan jong ki nonghikai.


Shillong, 20 Lber: Hadien ba la sahkut la bun bun bnai, hynrei mynta ka sngi Lat ka jylla u la mynjur ia ka kyrteng u bah Latiplang Khar-kongor MDC ka Nong-thymmai kum u Executive Member ka KHADC. Haba ia kren bad u bah Latiplang u la iathuh ba u la ioh jingtip ba u Lat u la mynjur, haba la kylli ka tnad aiu un bat ha District Council, u la jubab ba haduh mynta um pat tip. Katkum ka jingioh-lum khubor la iathuh ba u bah Latiplang un bat ia ka tnad kaba heh kaba lah ban dei ka tnad Elaka ne ka khaii pateng kaba u la ju bat teng mynshuwa ha ka por ba dang long CEM u bah Ardent M Basaiawmoit bad bah Adelbert Nongrum. Lah ban pynkynmaw ba ha ka por ba u bah Latip u la bat ia ka tnad khaii pateng ka iew ka hat ka la khihwin bad ka jingkhynra laisen khaii ka la jur bha ha katei ka por. Ka jingwan phai biang u bah Latiplang sha ka EM ka dei hadien katto katne tylli ki shuki EM ka KHADC ki la sah thylli noh hadien ka jingrisai ki MDC Congress kiba la weng noh ialade na ka PDF. Lah ban kdew ba ki la don ar tylli ki shuki EM ba lait hadien ka jingrisain u bah P.T Sawkmei na ka kam Dy.CEM bad bah Lamphrang Blah na ka kam EM Elaka hynrei kawei la pyndap bad ka dang don sa kawei kaba dang sah. Ka kam Chairman kaba la thylli hadien ka jingrisain u bah Manstudy Nongrem la pyndap da u bah L. G Nongsiej hynrei ia ka kam Deputy Chairman ym pat shym la lah ban pyndap naduh ka jingrisain jong u bah Donevan Kharwanlang MDC ka Sohra konstitwensi. Ki lad khubor ki la iathuh ba ia kitei ki shuki kiba dang sah thylli u CEM u dang ia kren ban ai bhah ia ki MDC ka HSPDP kiba donlang mynta hapoh PDF.


Shillong, 20 Lber: Ki lad khubor ki la iathuh ba ha u jylliew mynta u snem u Chief Executive Member (CEM) ka KHADC u bah Pynshngain N Syiem uba dei ruh u MLA bad MDC ka Mawsynram konsti-twensi u lah ban risai noh na ka kam MLA. Ki lad khubor ki la iathuh ruh ba tang mar ia dep risai na ka kam MLA u bah Pynshngain un shimti noh kum u President ba pura jong ka People Democratic Front ( PDF) kaba haduh mynta ka dang dei tang ka Adhoc Body bad kaba dang don tang ki nongkitkam ba shipor. Kiba bun ki MDC kiba don jingthmu ban ia khun na ka PDF ha u 2018 ki la iathuh ba kan shem jingeh ia ki ban pyntyllun ia ki kam jong ka PDF khamtam ban pynkhlai na bynta ka elekshon 2018 lada u bah Pynshngain um risai naba ka ai kyntiap seng ka teh ia u kumba ka long mynta. La ong ba ha u bnai jylliew ne naitung mynta u snem ka PDF kan pynbna ruh ia ki kyrtong jong ka na ka bynta u 2018 bad katei kan dei ka bynta ba nyngkong jong ka jingpynbna kyrteng ka ban wan shuwa da ka thup kyrteng jong ki MDC ha ki katto katne tylli ki konstitwensi. Ha kine ki khyndiat sngi u nongthohkhubor, u la ioh ban ia kren bad katto katne ngut ki MDC ka KHADc kiba don hapoh ka People Democratic Forum ( PDF) bad ki la pynpaw ba ki la rai ban ia khun beit na ka PDF ha u 2018. Katto katne ngut na kiba la dep ia kren kum u bah Morning Mawsor, u bah Latiplang Kharkongor bad sa kiwei pat kiba ym pat kwah pynpaw ki la pynpaw ka jingsngewskhem bad ka jinglong ba la khreh ban ia khun na katei ka seng sainpyrthei kaba thymmai. Ka mang tyngka ka sorkar kaba khlem don lynti iaid Ha kawei pat ka khubor, U MLA ka Mawsynram uba shah sospen ha ka Congress u Bah Pynshngain Syiem, u la ong ba ka mang tyngka jong kane ka sorkar ka dei kaba lymmuh, khlem pyrkhat, khlem lynti iaid bad kaba dum ia ka jylla. Haba shim bynta mynta ka sngi ha ka iing dorbar halor ka jingiatainia halor ka mang tyngka, u Bah Pynshngain u la ong, Ka mang tyngka jong kane ka sorkar ka dei kaba khlem don eiei ka jingkyrmen namar ba kam don ka lynti iaid, kaba khlem pyrkhat janai . U la ong ba kumba ka paw kane ka sorkar ka don tang ka kynhun myntri kaba leh shiliang ban theh skhim tang ha ki konstitwensi lajong ki myntri sorkar bad ka long kumba kim long myntri ia ka jylla. Kumno ngin khmih lynti ba ka sorkar kan leh ia ki paidbah haba ki myntri jongka, ki dei kiba shu pynleit jingmut tang ia ki konstitwensi lajong , la ong u Bah Pynshngain bad bynrap ruh, ba wat ia u ophisar (khlem da niew ia ka kyrteng u Bah HM Shangpliang) ruh ka ailad ba un leit sha ka jingialang bym dei jong ka sorkar kaba la jia ha ka konstitwensi jongu ha Mawsynram. U la ong ba ka mang tyngka ha kine ki saw snem ki dei kijuh suda khlem don kano kano ka jingpher eiei bad haba ka jylla ka don ha ka jingbym khlain ha ka iarong pisa, kan nym lah ban iaid shakhmat. Ka jylla ka kiew lada ka don ka jingkhlain ha ka pisa bad ka jingtbit ban pyniaid ia ka, hynrei kane ka sorkar kam don satia ia kine , u la ong. Kaba khampher jong kane ka mang tyngka ka long ka jingpynkiew khajna ia ki kali kaban ktah jur ia ki paidbah ha ka leit ka wan bad ka kamai kajih, la ong u MLA ka Mawsynram. U Bah Pynshngain u dei uwei na ki MLA uba la iakhun pyrshah ia u Myntri Rangbah ka jylla u Dr Mukul Sangma haduh ba ka party ka la sospen syndon ia u.


Shillong, 21 Lber: Ki dkhot ka liang pyrshah mynta, ka sngi ki la dawa ba ka sorkar ka dei ban pynkylla ia ka polisi thungkam ha ki tnad sorkar da kaba ailad ia ki samla kiba dei na ka thainn haba thungkam ha ki ophis sorkar kiba don ha kano kano ka bynta jong ka jylla. Haba wanrah ia kane ka mat ha iing dorbar u MLA ka Sohra u Bah TW Chyne u la ong ba haba ka sorkar ka plie ne buh ia kano kano ka ophis treikam khamtam ha ki jaka nongkyndong, kaba kongsan ka dei ban ailad ia ki samla jong kato ka thainn ban pynrung kam ha ka Grade IV bad III bad ia kane, dei ban leh khlem da donkam ban shim personal interview kumba la rai ka sorkar pdeng ba la ialam da u Myntri Rangbahduh ka ri u Narendra Modi. Ka sorkar ka dei ban pynduh noh ia ka personal interview ha ka thungkam ha ka Grade IV bad III ha ka jylla bad ka dei ban thung ia ki samla na ka thainn ba ka don ka ophis ha baroh ki district ha ka jylla , la ong u MLA ka Sohra. Katba u nongialam liangpyrshah u Dr Donkupar Roy uba kyrshan ia kane, u la ong ba peit nuksa haba ka sorkar ka plie ia ka ophis ka Bhoirymbong, ki samla ki rah plakad rah lama iong namar ba ki dawa ba dei ban aikam ia ki samla na ka thainn haba ka sorkar ka plie ne thaw ia ka Block. Haba ka sorkar ka plie ne thaw ia ka Block ne Civil Sub Division, ne ka district, ki samla kato ka thainn ki kmen ban don ka jingmyntoi ba kin ioh kam , la ong u Dr Donkupar. Hynrei namar ka jingbym don ka polisi ka sorkar ka la pynlong ia ki ban duh jingkyrmen kumba jia iaka jingplie ia ka Bhoirymbong, u la ong. Katba Bah Paul Lyngdoh u la ong ba ka jingailad ia ki samla kiba dei na ka thainn kan pynlong ia ki ban kham lah ban ai ia ka jingiadei bad ki paidbah haba ki wan donkam ha ka ophis. Ka donkam ruh ia ki nongtrei sorkar ban ai jinghikai kumno ba kin iarap ban shakri ia ki paidbah namar ba lada ki nongtrei kim lah ban pyniadei bad ki paidbah, ki kam sorkar kim poi shaei shaei ruh , la ong u Bah Paul. U Bah Paul u la ong ba ka jingthung ia ki dkhot ka District Selection Committee da ki politishian ka pynsniew dur ia ka jingthungkam namar ba kan wanrah ia ka jingbamsap, bad ka jingjied tangia ki briew kiba iadei. Haba jubab halor kane, na ka liang u Myntri Rangbah u Dr Mukul Sangma u la ong ba ka sorkar kan peit ia kane ha kaba kan nym thung ne pyndonkam shuh da ki politishian ban long ki dkhot ka DSC ne MPSC khnang ban wanrah ia ka jingkhuid ha ka jingthungkam. U myntri rangbah u la kyntait ban bud ia ka jingbthah ka sorkar pdeng ban pynduh noh ia ka personal interview ia ki kam Grade IV bad III hynrei kala shu pynkylla ia ka rukom ai mark . U Dr Mukul u la ong hadien ba ka sorkar ka la ioh ia ka jingthoh na ka sorkar pdeng ban pynduh noh ia ka personal interview ia ki kam Grade IV bad III, ka la phah ia ka jingthoh sha ka sorkar pdeng ba ka la pynkylla ia ka rukom ai mark ia kiba ialeh eksam jong ka personal interview ban pynlait na ka jingsuba ne mutdur thungkam da ka lynti bym dei. Ngi la rai ban nym pynduh ia ka personal interview hynrei la pynkylla ia ka rukom ai mark. Na ka 300 mark, ngi la rai ban ai mark ia ka personal interview tang 10 mark, katba kiba sah yn shim na ka written eksamin , la ong u Dr Mukul.


Shillong, 21 Lber: Ha ka 24 bad 25 tarik mynta u bnai ka Society for Promotion of Tourism (SPT) pynlong da ka tamasa ban pyni paidbah ia ki nongwan jngohkai pyrthei ia kiba bun ki jaka jngohkai kiba paw ha ki thainn ka East Jaintia Hills bad ia katei ka tamasa la tip kum ka Discover East Jai tia Tourism Festival, 2017 , yn pynlong ia katei ka tamasa ha Khliehriat. Nalor ka jingpyni nam ia ki jaka kan don ruh ka jingpyni nam ia ki jingshet jingbam tynrai, ki jingshad tynrai, ka jingiaid kjat, ka jingniah thuk thuk bad ka jingniah saikil. U Bah Glorious Bareh, Coordinator ka Society for Promotion of Tourism u la ong ba katei ka tamsa kaba yn pynlong ha Khliehriat West Youth Welfare Playground, Khliehriat kin don ruh kiwei pat ki jingpynbyrngia kum ka jingiaid kjat ba ai kyrteng kum ka East West Eco Trail bad ka Prang River off Road Bike rally, ka jingniah saikil, bad ka jingpynlynguh da ki kynhun nongtem bapher bapher. Kane ka jingiaid kjat kan sdang na Ialong Park sha ka shong Tuberkmai lyngba ka Pynthor Langtein katba ka jingniah thuk thuk kan sdang na Khliehriat bad iaid lyngba ka shnong Rymbai, Borkhat, Huroi, Hinguria bad phai biang sha Khliehriat. Kin don ruh ki kynhun tem ban pynshongshit ha kitei ki ar sngi kiba kynthup ia ka Melominds, The Scores, Agape, Enbloc Bond bad Chyrmang Link.


Shillong, 21 Lber: Ka shnong Mawphu kaba hap hapoh ka jingpeit ka sub division PHE Sohra ka dang jynjar ban ioh umdih na ki kor tong um, namar ba lah bun ki top um kiba lah jot bad pei thliew bad kiba khlem pynbha haduh mynta. Bun ki nongshong shnong ki ju bynniaw ha kaba iadei bad kane, naba ki hap ban leit tong um naki tyllong um kiba kham jngai na ka shnong bad ki hap ruh ban kit ia ki khiew, ki klong ha ki khoh ban leit tong umdih na kine ki jaka. Kane ka ju jia barabor hapoh kane ka shnong namar ba jngai ki jaka tong um bad ki ju pynlut ruh bun ka por ha ka ban maramot ka leit tong um. Kumta na ka liang ka shnong ka sngewkhia ha kaba iadei bad kane bad ka kyrpad ia ki bor dei peit ba kin pynbha noh khamkloi ia kine ki top um kiba lah jot khnang ba kin ioh biang ka um dih hapoh ka shnong, ong ka kyrwoh na u Para Legal Volunteer ka Shnong Mawphu Bah Betorien Wanroi.


Tyrwa jaka U MLA Mawshynrut ia ki BSF


Shillong, 22 Lber: Ka Seng Khasi Kmie, Mawkhar Shillong hynnin ka sngi ka 21 tarik u Lber 2017, ka la sei aka ksing ka dhah, ka tang-muri ka shaw shaw, ban sdang ban tem aki, kum ka dak ban ban pynkyn-maw ala ki para kur ki para kha ban pynkhreh naka bynta ban ashim bynta sha ka Shad Suk Mynsiem. a kane ka jingtem ksing la pynlong ha phyllaw jong ka ing Sng ha Mawkhar, Shillong. Ha shwa ban tem aka ksing, la ioh shwa a ka jingkren na u General Secretary ka Seng Khasi u Rgh Arwan S. Tariang, uba la pdiang sngewbha a baroh ki para riew seng kiba la wan ban sakhi a kane ka sngi ba kynthup a President ka Seng Khasi u Rgh Bantei S. Rumnong, u Chairman bad Secretary ka Cultural Committee u Rgh P.D Nongrum bad u Rgh Rangpher Rynjah, President ka Seng Kynthei bad kiwei kiwei. Hadien kane la shimti pat da ka Komiti u Tymmen u San ka Seng Khasi Kmie, ha kaban leit sha ka nguh ka dew, ka dwai ka phirat bad ka shat ka khei , ban a pan na U Blei Trai Kynrad U Nongbuh U Nongthaw, ba ka ha kine ki artaiew jong ka jingpynkhreh, ba ki kam ki jam kin aid beit kin aid ryhtih. a ka nguh ka dem la pyndep da u Chairman ka Komiti u Tymmen u San, u Rgh Skor Jala ha kaba la don lang u Rgh Secretary ka komiti u Rgh Kworshon Marbaniang. Hadien ba la dep ka nguh ka dem ka khan ka shat, ba la sdang ban tem pat a ka ksing ka dhah bad put a ka tangmuri. Mynta ka kynti a ka Shad Suk Mynsiem yn pynlong ha ki lai sngi, kata ha ka 8, 9 bad ka 10 tarik u aiong, 2017. Naka liang ka Cultural Committee ka pyntip ba naduh kane ka sngi, ha kine ki artaiew kiban wan, kan don ka jinghikai shad a ki khynnah barit haduh ki khun samla kynthei bad shynrang kaban sdang naduh ka por 5:30 janmiet ha iing seng ha Mawkhar.


Shillong, 22 Lber: U MLA ka Maw-shynrut u Bah Witting Mawsor u la kyntait ia ka jingkam ka sorkar ba u la tyrwa die jaka sha ki shipai BSF ha Umjarain, Nongstoin kumba la kren da u myntri kam pohiing u Bah HDR Lyngdoh ha iing dorbar hynnin ka sngi. Haba pynshai halor kane ka jingkren jong u Bah HDR Lyngdoh, u Bah Witting u la ong, Da ka mynsiem sngewkhia, nga kwah ban pynshai ia phi ki paidbah nongpule kot khubor, baroh ba ka jingmih khubor, ha ka kot khubor ka dei kaba lamler bad ka bym don nongrim haei haei . U la bynrap, Nga khlem leit ia kynduh ia u DC Nongstoin ryngkat bad kita ki 10 ngut ki trai khyndew mynno mynno ruh, kane ka long tang ka kam bishni shimet ia nga bad ka jingthmu ban pynjah burom ia nga da mano re mano, u myntri u la ioh jingtip bakla na u D.C .Nongstoin . Hynnin ka sngi ha ka jubab jongu, u bah HDR Lyngdoh u la ong ba ki don 10 ngut ki trai khyndew kiba na ka Shnong Pyndengrei ryngkat u bah Witting Mawsor, MLA, Mawshynrut ki la leit ia kynduh ia u D.C Nongstoin ban tyrwa jaka ia ki BSF ban ktem ha Umjarain, Nongstoin. Ia kane ka jubab jong u Bah HDR Lyngdoh ka long hadien ba u MLA ka Nongstoin u bah D Jyndiang u la wanrah ia kane ka mat ha iing dorbar thawain.


Shillong, 22 Lber: Ka Supreme Court of India, ha ka jingshong bishar jong U Chief Justice of India, ha ryngkat bad u Justice DY Chandrachud bad U Justice Sanjay Kishan Kaul, ka la weng noh ia ka hukum jong U Chief Justice barim jong ka Meghalaya High Court, kaba ula pynmih hukum, ba ka sorkar Meghalaya, ka dei ban phah pahara pulit ia u, ha ka Z Category, wat ynda haba ula shongthaint na katei ka kam ruh. Katei ka jing ia said ka poi sha ka Supreme Court, hadien ba la mudui da U Bah Sajay Laloo ban ujor pyrshah halor katei ka rai, kaba la rai da ka Division Bench jong ka Meghalaya High Court, ha kaba la khlieh da U Umanath Singh, ha kaba ula hukum ia ka sorkar Jylla bad ka sorkar India ruh kumjuh, ba ki dei ban ai jingiada ia u bad kumjuh ia kiwei de ki nongbishar, da kaba kin ia syllok lem bad kitei ki nongbishar. Na ka jingwad jingtip jong ki tnat syntiat jong ka sorkar Meghalaya bad ka sorkar India ruh kumjuh, kim shym la lap satia, ba utei u nongbishar barim, u don jingma ia ka jingim jongu, wat la mynta, u ioh ia ka jing iada na uwei u pulit PSO, ha ka jaka sah jongu ha Noida. Dang shen ka Supreme Court, ka la kyntait ruh ia ka hukum jong ka Rajasthan High Court, kaba bthah ba ym ju dei ban talasi ia ki nongbishar, haba ki leit jingleit da ka liengsuin, ha ki kad liengsuin bapher jong ka Ri India.


Nongstoin , 23 Lber: Ka Mawshynrut Block Congress Committee West Khasi Hills, ha ka General Meeting kaba la long ha ka 10 tarik mynta u bnai ka la iatai sani bha halor ki kam ki jam jong ka party bad khamtam ha kaba iadei bad ka election 2018 bad ha katei ka jingialang da kawei ka jingmut, ki la ia rai ban phah ia ka kyrteng jong u Robert Edwington Dkhar kum u kyrtong ha katei ka election. Katei ka jingialang kala shim ruh ia ka rai ban phah tang u wei kandidet na ka party kata hadien ka jingpynpaw ia kiba nud ba ia ai reng bad ha katei ka jingialang baroh kila I bit bad iahun lang ia u bah Robert Edwington Dkhar u ba dei ruh artad u Vice President jong ka West Khasi Hills DCC ban long kum u kyrtong na katei ka party. Kum ban shu pynkynmaw ba ha ki por ba la dep ka ju don beit ka jingiaknieh ia ka tiket na ka party congress hynrei mynta ka kynti katei ka jingialang da kawei ka jingmut kala shim ia ka rai ban phah tang kawei ka kyrteng shi ki bor ba halor kata sha ka DCC bad MPCC bad lada yn dang mih kandidet biang nalor u tei u bala ia jied bad iahun lang ha katei ka jingialang ka party kan nym ai ia ka jingkyrshan. Na ka liang jong u President ka MBCC u bah Srally Rashir u la kyntu ia baroh ki nongtrei jong ka party ba kin ia tylli kawei bad ban nym don kano kano ka jingiasngewpher jingmut bad lada don ki jingbym shai ha kano kano ka bynta dei ban iakynduh ia ki heh jong ka party hapoh Konstitwensi.


Shillong, 23 Lber: U Myntri Rangbah ka jylla u Dr Mukul Sangma u la ong ba ka sorkar kan burom ia ka sur jong u paidbah ka jylla halor u uranium ha ka jylla. Haba jubab ia ka jingiatainia ba la wanrah da u MLA ka Nongkrem u Bah Ardent M Basaiaw-moit mynta ka sngi ha iing dorbar u Dr Mukul u la ong ba ka jingrai ka sorkar ban pyndam ia ka jingaiwai ia ki jaka ba heh 444 hektar ha thainn Domiasiat sha ka UCIL ka paw shai ia ka nongrim ba ka sorkar ka burom ia ka sur jong u paidbah ka jylla. Ka jingpyndam ia ka soskular aiwai ia ka jaka ba 444 hektar sha ka UCIL ka kren shai ba ka sorkar ka burom ia ka sur u paidbah ka jylla ,la ong u Dr Mukul. U la ong ba ha u snem 2010, u la dep iakren bad u Myntri Rangbahduh barim ka ri u Dr Manmohan Singh ba ka sorkar pdeng ka dei ban sangeh ban thmu tih uranium na jylla Meghalaya namar ba ka long pyrshah ia ka sur jong u paidbah. Naduh kane ka snem, haduh mynta ka sorkar ka ieng skhem halor kane ka nongrim ba lymda ki paidbah ka jylla ki pdiang, ym dei ban tih ia u uranium ,la ong u Dr Mukul. U la ong ba ym dei ban long kapkap halor kane namar ba ka sorkar kan nym ailad ban tih uranium kumba la pynpaw da ki paidbah ka jylla,la ong u Myntri Rangbah. Ha kajuh ka por, u Dr Mukul u la pdiang ia ka jingai jingmut u Bah Ardent ban thaw ia ka komiti ha kaba ki MLA ki myntri sorkar kin leit jurip sha thainn Mawthabah, ha kaba ki don haduh kumba 1500 tylli ki thliew ba la ksam uranium ka UCIL. Shwa ia kane, na ka liang u Bah Ardent u la ong ba ka party HSPDP kam nym lah ban iapein ia ka jaitbynriew bad u uranium bad da lei lei kan pyrshah beit lada don kiba thmu ban tih uranium ha ka jylla. U la ong ba haduh mynta ym pat don ki stad ban pynthikna ba u uranium um ktah ia ka koit ka khiah jong ki briew bad ia ka mariang, bad u la kyntu ia ka sorkar ba ka dei ban nym ailad da lei lei ia kane ka jingthmu ka sorkar pdeng ban tih ia u uranium. Ha kane ka jingiatainia, la kyrshan ruh da u Bah Paul Lyngdoh, Bah TW Chyne, Dr Jemino Mawthoh, u Bah KP Pangniang, Bah D Jyndiang.


Shillong, 23 Lber: Mynta ka sngi palei u ehrang jong ka seng lehnoh ASAK u la wan ban pyndem hakhmat ki pulit, utei u dei u dkhot ba rangbah jong ka GNLA uba la tip kyrteng kum u Raksim Ch Momin, 22 snem karta uba ju khot sin u Arikam hynrei u la phet noh na ka GNLA bad u la thaw ia ka ASAK. U la ia soh bad ka GNLA ha u snem 2012 ha ka kynhun kaba san hynrei ha u 2013 pat u la mih na katei ka seng ryngkat bad u Reding T Sangma bad ki la thaw ia ka ASAK. U la wan pyndem ha ryngkat ka jingdonlang ki nongialam balang bad ki bahaing hasem. Katkum ka jingong jong u SP ka East Garo Hills u Vivekanand Singh u la ong ba utei u dei u lehnoh uba runar bha bad u dei uba j uteri ha ki thainn ka East Garo Hills bad South Garo Hills. U de iruh uba la wan pyndem teng ha u snem 2014 ha Baghmara bad hadien u la shah kem biang bad la set ia u hapoh phatok ha Williamnagar hynrei u la lait phet na phatok ha u snem 2015 ryngkat bad 5 ngut kiwei pat bad u la isoh bad ka AMEF. Ha ka AMEF ruh um shym la shong slem bad u la mih noh ha u nohprah 2015.


Shillong, 23 Lber: U bah Daniel stone Lyngdoh Nonglait u nongiasaid ai jong ka Supreme Court u la ong ba lada pyntreikam ia ka ai khyndew jong ka sorkar pdeng ka Land Acquisition Act 2014, ha kane ka jylla kan pynduh noh ia ka hok longtrai bad long nongkynti jong ki paidbah kane ka jylla naduh ki jaitbynriew Khasi, Jaintia bad Garo. U bah Daniel u la ong ba la pynkupbor ia ngi ban long trai ia ka khyndew ka shyiap lyngba ka IOA kaba dei ka jingiasoi soskular ha u snem 1947 hynrei ka jingwanrah jong ka sorkar NDA ia katei ka ai hapoh ka jingialam jong ka BJP ia ka sorkar ka la buh jingma. U la ong ruh ba ka jingthaw ka sorkar ia katei ka ai ban pyntreikam ha baroh kawei ka ri India, ka dei ka bym lah ban pdiang ha kane ka jylla namarba kan pyniap noh ia ka IOA. U la ong ba lada pyntreikam ia katei ka ai kan nym lah lait na ki jingdkoh bad ki jingduna ha kiba bun ki liang. Haduh mynta, ngim donkam ban registar ia ka khyndew hynrei katkum ki kyndon jong kane ka Ai bathymmai ka Sorkar Pdeng kin pyniap noh ia ka Instrument of Accession kaba la iasoi ha u snem 1947, ngin hap ban pyrkhat bha halor kane namar lada ka Sorkar BJP kan pyntreikam salonsar ia kane ka ai kan wanrah jingmynsaw ia ngi hi bad ym tang katta, wat ki Autonomous District Council kiba peit bad khmih ia ka khyndew ka shyiap bad ka riti ka dustur kin ngat lang ha ka jingshah ktah na kane ka ai bathymmai ka Sorkar Pdeng. Ong u bah Daniel da kaba kyntu ia ka Sorkar NDA ba ka dei ban pyrkhat thymmai biang da kumwei pat khnang ba kane ka ai kan ym ktah ia ki nongshong shnong kane ka Jylla bad ia kiwei pat ki jylla kane ka thain Shatei Lam mihngi kiba hap hapoh ka khyrnit jong ka Sixth Schedule.


Nongstoin , 26 Lber: Ha ka sngi Saitjain jong ka taiew bala lah u wei u rangbah, u ba na ka shnong Riangmaw West Khasi Hills District, u la leit ban ujor da ka ehajar ha thanad Nongstoin pyrshah ia kiba don kti ban sei tuh ia ka Challan dewiong jong u tei u rangbah. Katkum ka ehajar bala wan ban ujor da u tei u rangbah la ong ba u la lap ia katei ka jingjia ha ka14 tarik mynta u bnai katba u dang thmu ban leit sei ia ki Challan ki jong u na ka ophis DMR kaba don ha Nongstoin, hynrei Mar ia poi ha katei ka ophis u la lap ba ia ki Challan ki jong u la dep ban wan sei tuh noh da kiwei ki briew ki bym shymla lah satia ban tip. Hadien katei na ka liang jong u tei u rangbah u la ai da ka jingthoh sha u ophisar ka tnad DMR halor katei ka jingjia bad na ka liang jong ka tnad DMR kala pyntip sha u tei u rangbah ba ia ki challan MTC Book NO. 2236 SL NO. 22350, 223598 bad MEPRF Book NO. 22350 SL NO. 223598 kiba don ha ka kyrteng jong u tei u rangbah la wan ban sei noh da kiwei Pat ki briew ki bym shymla lah satia ban tip bad ithuh. Shuh shuh la ong ruh ba ki nongsei tuh ia ki Challan jong u tei u rang ah kila pyndonkam ruh ia ka specimen signature ha ka kyrteng jong u tei u rangbah bad ia ka dur thep vote (EPIC) kaba la dep phah attested ha u DC jong ka East Garo Hills District. Na ka liang jong u Officer Incharge ka Nongstoin Police Station u la ong ba ha kaba iadei bad katei ka jingjia na ka liang jong ki pulit kila dep ban register case bad ka jingtohkit ka dang iaid sha khmat.


Nongpoh, 26 Lber: Hadien ka jingujor na ki nongrep ha ka thainn Umlaper, kiba la iakynduh jingeh halor jingshah pynjulor ia ki jaka rep jaka riang ka jongki, tang namar ka jinglehtorti da u Kontraktor ba pyntrei ia ka surok PMGSY, kata na Umlaper sha Lymphuid, ki nongialam ka KSU, ia kaba la ialam da u Samla Lamkyrdan Sungoh, Organizing Secretary ka KSU, NKHD lem bad ki dkhot na ka Nongpoh Circle, ha ka sngi Thohdieng, ki pynlong ia ka jingleit ban jurip bad pynrem jur halor ka jinglehtorti da u Kontraktor ba shna ia katei ka surok. Kum ban shu pynkynmaw hangne, ia katei ka surok PMGSY kaba 16.125 km, kaba pyniasoh na Umlaper sha Lymphuid, la pyntrei da u Bah Khlurstep Pakma bad na ka bynta katei ka surok ka sorkar ka la mang haduh T. 144.03 lak. Hadien kane ka jingjurip, u samla L. Sungoh, u la ong ba ka seng ka la lap ba ki don haduh 30 ngut ki nongrep kiba la shah ktah, ha ka jingshna ia kane ka surok PMGSY, ha kaba naduh ki lyngkha kba bad kiwei de ki jaka rep ki la shah ktah. Ha ka jingshisha ngi kmen bad ngim don jingpyrshah ei ei haba wan kino kino ki kam pynroi na ka ki paidbah, hynrei kaei pat kaba pynlong iangi ban gin hap ban pyrshah kadei namar ka jinglehtorti da u Kontraktor uba la pynshna ia kane ka surok, namar kaei kaba ngi la sakhi ba ka la don ka jingjulor ha ki jaka rep, katba na ka liang u Kontraktor pat u khlem seiw ei ei sha kito kiba la shah ktah ong u samla L. Sungoh. Wat na ka liang jong kitei nongrep kiba la shah ktah, ki la leit ban iakynduh ia utei u Kontraktor ban iakren halor ka jingshah pynjulor ia ki jaka rep ki jongki, hynrei na ka liang utei u Kontraktor um shem la pynsngap ia katei ka jingud da kitei ki nongrep, bynrap u samla L. Sungoh. Kumta, haba iadei bad katei na ka liang ka seng kan nym shong kli kti, hynrei kan dawa na ka sorkar na ka bynta ka hok jong kitei ki nongrep kiba la shah pynjulor ia ki lyngkha ki jongki bad ha kajuh ruh ka por ka seng kan sa leit ruh ban kynduh ia u DC ka Ri Bhoi, u la bynrap.


Shillong, 27 Lber: Ka kong Roshan Warjri, myntri ka koit ka khiah ka sorkar Jylla, ka la ia kynduh ia u myntri ka koit ka khiah ka sorkar India, U JP Nadda, mynta ka sngi ha ka ophis treikam jongu ha New Delhi, ha kaba ka la pynpaw ia ka jingdonkam kyrkieh ba ka sorkar India, kan mynjur noh ia ka Megha Health Insurance Scheme (MHIS). U myntri ka koit ka khiah, ka sorkar India, u la kular ha ka kong Warjri, ba un peit kham kloi noh ia katei ka wah. Ka myntri ka pynpaw ruh ia ka jingdonkam ban don ka Amrit Pharmacy ha Shillong Civil Hospital, Shillong bad ban buh noh ia ka jaka sumar, ia kiba mynsaw jur ha Civil Hospital, Shillong bad ha Tura Hospital ruh kumjuh.


Nongpoh, 27 Lber: Da ki hajar ngut ki paid nongshong shnong na ki shnong bapher bapher kiba don ha ki thainn Mawhati, Ri Bhoi District, mynta ka sngi ki la tuid sha ka jingialang kaba la long ha Madan Umsohlait, ban ai ka jingkyrshan ia u Bah Roswell Shadap, uwei na ki kyrtong uba don ia ka jingthmu ban iakhun ha ka Elekshon 2018 na ka party National People Party (NPP) na Mawhati Constituency. Ha kane ka jingialang paidbah, kaba la sakhi ruh da ka jingdonlang da ki heh nongialam ka NPP, ba kynthup ia u Bet Sangma, General Secretary ka State NPP, u Bah J.S Kurbah, President ka NPP East Khasi Hills District bad kaei kaba kham pynkmen eh ia ki heh nongialam ka NPP, ka dei nalor ka jingdon jong ki paidbah, hynrei la pynshngain ruh da ka jingiashim bynta lang da ki phew ngut ki Rangbah Shnong jong ki shnong kiba don ha katei ka thainn. U Bah Roswell Shadap, haba kren ha kane ka sngi, nyngkong eh um lah khlem da pynpaw ia ka jingkmen ban iohi ba ki paidbah ki kloi ban ai ka jingkyrshan kaba radbah ia u ban long kum u kyrtong na ka party NPP ha ka Elekshon 2018 bad u la phla ruh da kaba ong, ka nongrim hi kaba la pynlong ia u ba un mih madan ka dei ruh hadien ba u la ioh ban iakynduh bad iakren bad ki rangbah shnong kiba don ha ka Mawhati Constituency. Nga sngewkhia ban iohi ia ka jingshah banbein jong ki nongrep ha ka sorkar, namar kumba ka long mynta ha ka Mawhati Constituency hi haduh 90 persen ki dang dei hi ki nongrep bad ha kajuh ruh ka por ka dang dei hi ka thainn kaba dang sahdien ha kiba bun ki liang, kumta lada ym don lei sa ki nongmihkhmat ki ban peit ia kane ka jingeh jong ki paidbah, ka la nang pynshem jingeh shuh shuh ia ki paidbah ha ka thainn hi baroh kawei ong u Bah Roswell Shadap. Namarkata, lada ka Party NPP kan ai ia ka Ticket bad lada ngan jop na kane ka Constituency, nga kular haphi ki paidbah ba nga kloi wat ban long kum u nongbahkhlieh (Grantor), namar ka kamram jong ki nongmihkhmat ka long ban peit ia ka roi ka par na ka bynta jong ki paidbah nongshong shnong, u la bynrap. Ha kane ka sngi la ioh ruh ia ka jingkren da u Bet Sangma, ha kaba u la pynshai paidbah halor ka nongrim ba ka NPP ka ieng bad u la ong ruh ba ka party NPP ia kaba la seng da u (L) P.A Sangma ha u snem 2013, hynrei kumba ka long mynta ka la suhthied wat sha kiwei ki jylla jong ka Ri. Shuh shuh, u la ong ruh kumba ki paidbah ka Mawhati Constituency, ki kwah ban ai ia ka Ticket sha u Bah Roswell Shadap, hynrei u la pynshai ba ia kaba mynta hi ym pat lah ban rai, tangba kaei kaba la sakhi halor kane ka jingbun jong ki paidbah kiba la wan ha kane ka sngi, kum ki nongialam ka Party ngin sa leit ban iathuh sha kiba kham halor jong ka Party, khnang ba kin ioh ban shim ia ka rai. Namarkata, kaba ka Party hi ka kwah ban ai ia ka Ticket sha u briew uba ki paidbah ki shanniah, khnang ba yn lah ban wanrah ia ka jingjop bad kumba ka NPP ka don ia ka jingangnud ban ioh ia ka bor synshah hadien ka Ilekshon 2018, u la bynrap.


Shillong, 27 Lber: Hapdeng ka jing ia kawang ktieh hapdeng u Bah Michael Pakyntein uba wad jingtip paidbah bad u MLA ka South Shillong u Bah Paul Lyngdoh, mynta ka sngi la sei shuh ia ka jingkynnoh ba pyndonam bakla ia ka MLA skhim da u MLA kaba la kot sha a T. 1 klur. U Bah Pakyntein u la kam ba u la lap ba shuh ia ki dukan kiba suplai ia ki tiar ba shong dor T. 73 lak kaba kot sha ka T.1.40 klur kynthup kaba mynshwa T. 55.80 lak. Ha ka 22 tarik u Lber, u Bah Pakyntein u la ujor ejahar sha u Chief Vigilance Commissioner pyrshah ia u Bah Paul Lyngdoh uba la kynnoh pyndonkam bakla ia ka MLA skhim kaba T. 55.80 lak. Hynrei na ka liang u Bah Paul, ha ka sngi Thohdieng u la ujor ejahar kylla I u Bah Pakyntein da kaba kdew ba ka jingkynnoh pyndonkam bakla ia ka pisa ka MLA skhim jongu, ka dei tang ka jingthmu sniew ban pynjah burom ia u hakhmat ki paidbah. U Bah Paul Lyngdoh u la ong ba ka jingthied ia ki tiar hapoh ka constituency la leh da ka Implementation Committee kumba la bthah da ka Urban Affairs Department bad baroh ki kot ki sla ba donkam la aiti sha ka Shillong Municipal Board ia ki jingdonkam baroh. Haba kren hynne sha ki lad pathain khubor, u Bah Pakyntein u la sei biang sa kawei ka jingkynnoh pyrshah ia ka jingpyndonkam baka ia ka MLA skhim jong u Bah Paul Lyngdoh kaba kot sha ka T.1 klur. Ha kajuh ka por, u Bah Pakyntien u la kyrpad ban tuklar u Myntri Rangbah, u Myntri kam pohiing ba kin pynsted ia u Chief Vigilance Commissioner ban pynsted ia ka jingtohkit ia ka jingpyndonkam bakla ia ka pisa paidbah.


Shillong, 27 Lber: Ka Joint Action Committee of Social Organizations kaba kynthup ia ka CSWO Umran Dairy Unit, ka CSWO Central Body, Laban, Shillong, Poor People s Movement (PPM), Hynniewtrep Youth Movement, (HYM), Ri Bhoi People s Movement (RBPM), ki dkhot ka JAC ryngkat katto katne ki nongshongshnong jong ka Umran Dairy kynthup ruh ki shnong ba marjan, ha ka 27 Tarik Lber 2017, ki la iakynduh ia u Deputy Commissioner, ka Ri Bhoi District, u Shri C. P Gotmare ban pynpaw ia ka jingpyrshah jur ban tei thymmai sa kawei ka Petrol Pump nalor ba lah don lypa artylli ki petrol pump kiba ia jan bha ha kane ka shnong. Ka Commttee ka la kyrpad ia u DC ban pynduh pyndam syndon ia katei ka pump kaba dang iai tei mynta. Ia ka dorkhas ryngkat ki dur ki dar kaba la suh lang ruh ia ki jingsoi jong shibun ki nongshongshnong kiba pyrshah ia katei ka petrol pump, la aiti ha u DC ban bishar bniah halor katei ka kam bad na ka liang jong u, u la kular ban pyndep noh ia ka jingtohkit hapoh ki khyndiat sngi. Ka Joint Action Committee jong ki Social Organizations kan sa aiti ruh ia katei ka dorkhas sha ka Meghalaya State Pollution Control Board bad sha ka National Green Tribunal. Ha kaba iadei bad kane, ka Committee ka la rai ba lada pyn sahteng ia kane ka jingtohkit, ka Committee kam banse ban shim da kiwei pat ki lad kiba kham tyngeh. Ha ka jing ujor sha U Deputy Commissioner, ka Ri Bhoi District, kitei ki sengbhalang, ki pyni ruh da ka sakhi, ba ka don ka Petrol, kaba tuid sha katei ka Wah bad kaba la pynlong ba kan nym long shuh kaba bit ban pyndonkam, namar ba ka la tuid da ka Petrol sha katei ka Wah, kaba don ruh ka jaka saitjain. Ha ka dorkhas, la iathuh ba katei ka dei ka wah, kaba pynbiang um dih ia u paidlang ka shnong Nongpoh bad kiwei de ki shnong ba marjan. Ym tang katta, la iathuh ba ki dohkha dohpnat bad kiwei kiba ju don ha katei ka wah, ha ki por mynshwa mynta ki la jah rngai lut khoit. Kitei ki seng, ki sngew pyrshah namarkata ia katei ka Petrol Pump, kaba thymmai, kaba dang pynkhreh ban tei da U Rohit Jain bad ki sngew lyngngoh ruh ba kumno u ioh ia ka jingbit ban tei ia katei ka Petrol Pump, kaba don ha syndah jong katei ka Wah.


Shillong, 30 Lber: Hadien ba la dep ujor sha u Deputy Commissioner ka Ri Bhoi District ha ka 27 Tarik Lber 2017, ka Joint Action Committee of Social Organizations kaba kynthup ia ka CSWO Umran Dairy Unit, ka CSWO Central Body, Laban, Shillong, Poor People s Movement (PPM), Hynniewtrep Youth Movement, (HYM), Ri Bhoi People s Movement (RBPM); ki dkhot ka JAC ha ryngkat katto katne ki nongshongshnong jong ka Umran Dairy, hynnin ka sngi, ki la leit pat ban iakynduh sa ia u CEM KHADC U Bah P.N Syiem bad kumjuh ruh ia u EM Trade, u Bah N.A War halor ka jingpyrshah ban tei ia ka petrol pump thymmai kaba ha Umran Dairy halor ki nongrim kiba biang. Kane ka jingiakynduh jong ki seng ka long kaba seisoh ha kaba kitei ki rangbah, ki la shah skhor shisha ia ka jingud bad jingkyrpad jong u luk u lak kiba shong ba sah ha Umran Dairy. Na ka liang jong ki, ki la kular ban shim khia kloi halor katei ka jingeh bad ban leh ia kaba donkam. Ka JAC of Social Organizations ka kyrmen ba na ka liang jong ki, kin pynsangeh noh shisyndon ia ka jingtrei jong katei ka petrol pump kaba dang iaid shaid shaid haduh mynta bad khamtam eh ban khot hajir ia u Rangbah Shnong, u Bah Lambor Bina. Na ka liang ka seng, ki la dep ruh ban ia ka dorkhas sha ka Meghalaya Pollution Control Board bad kumjuh ruh sha ka NGT, kiba dei ban peit ia ka jing pynneh pynsah ia ka spah mariang.


Shillong, 31 Lber: Hadien ka jinghap slap, kaba 18.9 milimetre, ha ki 48 kynta ba ladep, hynrei, ka jinghap slap, ha ka nongbah Shillong, ka la nang jur shuh shuh, ha ki 24 kynta ba ladep, ha kaba ka jinghap slap, ka la poi sha ka 34.6 milimetre. Ka ka jingai jing khein ka Meteorological Department jong ka Sorkar India, kaba don ha Upper Shillong, ka ai jingmaham ruh, ba kan dang bteng ka jinghap slap, kaba jur lem bad ka eriong, ha ki bynta jong ka Jylla, ha ka 1tarik, 2tarik bad 3tarik Iaiong 2017.


Shillong, 4 Iaiong: Mynta ka sngi kum-ba 40 ngut ki nongialam ba hakhmat ka seng UDP na west Shillong konsti-twensi ki la leit ban pyniasoh ialade sha ka seng Congress ban ai ka jingkyrshan radbah ia u bah Mohendro Rapsang ha ka elekshon MLA 2018. Kitei ki nongialam jong ka UDP ki kynthup na ki Unit bapher bapher kum na Lumdiengjri, Qualapatty, Lama Villa,Mawprem bad kiwei pat ki Unit. Ka kong Bari Thangkhiew General Secretary ka UDP na Lama Villa Unit kaba dei ruh ha kajuh ka por ka Secretary jong ka Constituency Committee Women s Wing jong ka West Shillong bad u bah Willyson Iongnong Vice President ka UDP na Lumdiengjri Unit ki la ong ba kiba wan mynta ka sngi ban kren sha ki nongthohkhubor dei tang ki nongialam hynrei ki don pat da ki spah ngut ki paidbah kiba bun kiba bud lang ia ki nongialam. La kylli na ki na kaei ka daw ba ki la phet na ka UDP ban leit ia soh Congress, ki la jubab ba ka daw ka dei namarba ki la kwah ban wanrah noh ia ka jingkylla. Ki la ong biang ba haba ki ong ka jingkylla kam shym dei eh ia ka roi ka par hynrei ki kwah ban wanrah da u bah Rapsang kum u nongmihkhmat katei ka konstitwensi da kaba ong ba u dei u briew uba la iarap shibun ia ki longing longsem kiba duk ba kyrduh ha ka jingiakynduh kam shimet jong ki. Ki la iathuh ruh ba ka daw ba ki phet noh na ka UDP hapoh ka jingialam u bah Paul Lyngdoh MLA ba mynta ka dei namarba kim sngewhun ia ka jingiakynduh kam jong ki bad u bah Paul. U bah Mohendro Rapsang uba donlang ha katei ka sngi haba kren sha ki nongthohkhubor ha ing jong u kaba don mar pyrshah ka ophis u SP East Khasi Hills u la ong ba da ki spah ngut ki dur khmat thymmai ki la wan ban ia soh bad u bad ban kyrshan ia u ha ka elekshon MLA 2018. U la ong ba kiba bun na kitei ki spah ngut ki dei ki nongkyrshan jong ka UDP bad mynta u la ong ba u don ka jingkyrmen kaba skhem ba un jop ha ka elekshon 2018. U la pynkynmaw ba ha u 2013 ha ka sien ba nyngkong eh ba u aireng pyrshah ia u bah Paul u la shah rem tang da 481 vote, Mynta ka kynti nga don ka jingkyrmen ba ngan jop khamtam hadien ka jingwan ia soh thymmai ki spah ngut u la ong. La kylli na u bah Rapsang hato u la kut jingmut lane u la sngew thikna ialade ban ia khun na ka seng Congress ha u 2018, Haduh mynta nga dei u Congress, hynre iym lah ban tip ka politik te ka politik ka lah ban kylla ha kano kano ka por ruh u la jubab. La kylli biang hato haba ki spah ngut ki wan pyniasoh sha u don pat ne-em kiba phet na u, Ki don 4 ngut kiba la phet noh u la jubab biang. Katkum ka jingiathuh u bah Rapsang uba la long teng u myntri pla tyngka ka Hima Mylliem u la ong ba haduh mynta ki kyrtong kiba dang iaid shakhmat na bynta ka 2018 dei tang ma u bad u bah Paul.


Shillog, 4 Iaiong: U Additional Chief Secretary ka sorkar Meghalaya, jong ka tnat General Administration (A) Department, u pyntip ba baroh ki ophis sorkar Jylla, ki jaka pule, kiba hap ha East Khasi Hills, ba kin khang ha ka 10tarik Iaiong 2017, na ka daw jong ka Shad Suk Mynsiem.


Shillong, 4 Iaiong: Ha ka jingkynmaw burom ia ka jingdap 15 snem jong ka-ka Khun Hynniewtrep National Awakening Movement ( KHNAM) ka la dawa na ka sorkar jylla ba ka dei ban thaw noh ia ka Ing dorbar Thaw-ai ka jylla namarba haduh mynta ka jylla kam pat don ia la ka jong ka Ing Dorbar Thaw-ai kaba pura. Haba kren sha ki nongthohkhubor u General Secretary katei ka seng u la ong ba mynshuwa ia dorbar la pynlong ha ka Hall kaba dei ka Library hynrei mynta pat la pynlong ha ka Hall ia leh tamasa jong ka tnad Arts and Cultures. Ia ka dorbar la pynlong ha ka Hall ia leh tamasa bad ki minister, ki MLA pat ki ia heh tang ka ia rwai ia shad ong u bah Batkupar Wahlang uba la pynkynmaw ba la seng ia ka KHNAM naduh u 2002 bad ka jingiaid lynti jong ka mynta ka la kot sha ka 15 tylli ki snem. U President rangbah ka KHNAM u bah Pyndap Saibon u la pynkynmaw ba la seng ia ka KHNAM ha u 2002 shisnem shuwa ka elekshon MLA bad ha u 2003 ka la sei 2 ngut ki MLA bad ha u 2004 ka la sei 2 ngut ki MDC. Ha u 2008 ka la sah sa tang uwei u MLA bad ha u 2009 ka la kiew sha ka 4 ngut ki MDC. Hynrei ha u 2011 u la ong ba la pyrshang ban pynduh pyndam noh ia ka seng KHNAM da ki katto katne ngut ki nongialam jong ka hynrei ki nongialam kiba don mynta ki la lah ban pynkhie im biang ia katei ka seng kaba la ioh jingithuh biang na ka Election Commission ha u snem 2012. Dei na kitei ki jingjia, ngim shym la ioh ban pynkhreh bha ia ka elekshon 2013 ong u bah Pyndap Saibon, hynrei watla katta ruh u la ong ba ha u 2014 ka KHNAM ka la lah biang ban se ihaduh 4 ngut ki MDC hynrei mynta ki sah sa tang 2 ngut. U bah Adelbert Nongrum working President kumjuh u CEM barim ka KHADC uba dei ruh u MDC jong ka Jaiaw u la ong ba ka KHNAM kan ym kmen toh hoh shuh tang ha ka jingbun paid ne ka jingbun briew hynrei kan iaid beit da ka nongrim bad ki nongialam kiba don ia ka nongrim. 45 tylli ki snem ki la iaid ka jaitbynriew ka la nang ring swai naba kiba don ha ka bor bad kita kiba don ha ka Majority ki pynkylla Minority ia ka jaitbynriew u la ong. Shuh shuh u bah Adelbert u la ong ba hadien ka jingphiah konstitwensi thymmai ha u 2013 la pynduh noh wat ia ka kyrteng Khasi ruh kum ka Jaiaw, Laitumkhrah bad kiwei hynrei la wanrah pynban da ka kyrteng North, East, South, West ha nongbah Shillong. Ngi kren shai ba ka KHNAM kam dei ka seng kaba isih ia kiwei pat ki jaitbynriew hynrei ka pyrshah ia kito kiba wan rung be-ai sha kane ka jylla ym ia kiba la shong la sah naduh ki por ba mynshuwa ong biang u bah Adelbert. U la kynthah ruh ia ka sorkar jylla hapoh ka jingialam u Dr.Mukul Sangma kum u myntri rangbah kaba dang shu leit ban ia kren kam pud kam sam bad ka sorkar Assam hapoh ka jingialam u Sarbananda Sonowal, Balei naduh mynshuwa ha ka por ba synshar ka Congress ha ka jylla bad ka ri ym don kum kane ka jingiakren pud kren sam, hynrei mynta ynda ka seng Congress ka la duh lyer la sdang ban leit ia kren u la ong da kaba kdew ruh ia kiwei pat ki jingdkoh treikam ka sorkar kum ka ioh kam ioh jam ki samla ne ka mat kaba ka KHNAM ka ia khih mynta ka Reservation Policy ha kaba u la ong Dei ka sorkar kaba pynbor ia ki samla ban rah suloi bad hadien kan sa pynbna pat ia ki da ka skhim Special Package, ngim kwah da kane ka rukom u la ong. U President ka KHNAM State Youth Wing u bah Thomas Passah u la ong ba ka kam ba nyngkong ka seng KHNAM ku ka kyrteng jong ka ka dei ban kyrsiew thiah ia ka jaitbynriew bad ka la iaid ia kane ka lynti la 15 snem mynta. U la ong ba ka KHNAM kam shym la lah ban pyni ia ki kam jong ka namarba kam don tang uwei u MLA ruh bad ka la ong ba mynta ka la pynkhreh bha na bynta ka elekshon 2018 ban sei MLA bad dei ynda ka la ioh MLA ba ki MLA jong ka kin pyni da ki kam sha u paidbah.


Shillong, 5 Iaiong: Ka KSU CEC kan leit ban ia kynduh ia u myntri ka tnad pynroi sor u bah R.V Lyngdoh ban ia kren halor ka jingpyrshah jong ka ia ka jingai jaka ka tnad Urban Affairs ia ka sorkar Nagaland hakhmat ka NEIGRHIMS. Ka KSU kan leit ban ia kynduh ha ka por 3:30 baje nohphai sngi.


Shillong, 5 a ong: Ka ophis jong ka Shillong Contonment Board mynta ka sngi ka la kyndang naphang a ki ing kiba la shna be-ai , ha ki jaka ba hap hapoh u pud u sam jong ka, kitei ki ing ba la shna be-ai ki dei kiba don ha jan ka Anjalee cinema hall bad kiba dang hap hapoh ka South Shillong constituency. Ka jingpynpra ia kitei ki ing kala sdang naduh ka por 8 baje mynstep bad da ki spah tylli ki ing kiba don ha katei ka jaka ki la shah pynpra, na ka liang ki briew kiba sah be-ai ha katei ka jaka ki la kynnoh ba ka SCB ka la shu leh donbor bad pynpra ia kitei ki ing khlem ka jingpyntip shwa ne ai por ban mih, hynrei kat kum ka jingioh jingtip la ong ba na ka liang ka SCB ka lah dep ban ai por ia ki ban mih noh na katei ka jaka mynta la palat 2 bnai hynrei kim shym la kohnguh satia bad la oh jingtip ruh ba dang hynnin ka sngi ka kynhun jong ki briew ba sah ha katei ka jaka ki la leit ban mudui sha ka Iingkashari, hynrei na ka liang ka Ingbishar kala kyntait ban ai ia ka stay order ne ban phah pynsangeh ia katei ka rai jong ka SCB. Kine ki briew kiba kam ba ki dei kiba la shong la sah da ki 50 haduh 60 snem ha katei ka jaka ki la kynnoh ba ka jingpynpra jong kaContonment a ki ing kiba don ha katei ka jaka ka long ka ba la shu leh shiliang namar ki kynnoh ba a ki ing bad ki kudam jong ki mahajon kim shym la ktah satia, hynrei ha ba akren bad ki bor jong ka SCB ki la athuh ba ki ing ki bym shym la pynpra kidei kiba la siew a ka bai wai ryngkat ka jing asoi soskular bad ka SCB. Haba pyrshang ban akren bad u Chief Executive Officer ka SCB ki nong thoh khubor kim shym la oh lad satia namar ba u CEO um don ha ka ophis treikam jong u.


Nongpoh, 05 Iaiong: Ka Dorbar Shnong Mawtnum kaba don ha Ri Bhoi, ka la pynpaw ia ka jingsngewkhia bad pynrem jur halor ka jingdon jong ki katto katne ngut ki riew khwan myntoi shimet kiba dei na ka shnong Mawtnum hi bad kiba la nud ban leit thok ia ki briew da kaba kam ialade kum ki Rangbah Shnong bad Secretary Shnong. Katkum ka kyrwoh ia kaba la phah da u Bah N.L Maring bad u Bah L.P Makri, kiba long kum ki Rangbah shnong bad Secretary shnong, la ong ba kitei ki briew kiba mlien ban leh ia katei ka kam thok kam shukor, ki kynthup ia arngut ki rangbah ia kaba la tip kyrteng kum u Bah Robinson Makri bad u Bah Donkupar Ranee, katba kawei ka longkmie la tip kum ka Kong Phlestimai Syiem. Shuh shuh, ka kyrwoh ka la ong ruh, ba kitei ki 3 ngut ki ju mlien ban leit shim pisa ram bad buh bynda da ki dulir ne pata ba shu shna thok bad haba iadei bad kane ka kam thok jong ki, da ki phew ngut ki briew kila ngat ha kane ka apot bad shah thok ha kitei ki 3 ngut. Ym tang katta, hynrei kitei ki 3 ngut kila shna ruh ia ka seal jong u Rangbah Shnong bad Secretary Shnong bad ki da pyndonkam ruh ia ka muhor ka Dorbar Shnong bad ki non judicial stamp ban thoh ia ki kot ki sla naka bynta ban kamai spah jubor, ha kaba kane ka la paw pyrthei ka dei ruh hadien ka jingwanmih da kito kiba ai pisa ram sha ka shnong ban dawa katkum ka soskular buh bynda, namar ba kitei ki 3 ngut kim leit mih shuh ban leit siew iaka pisa. Kumta haba iadei bad katei ka kam lehthok leh shukor da kitei ki 3 ngut, kum ka Dorbar Shnong ka kyndit bad dap da ka jingsngewlyngngoh, ban tip ia katei ka kam beain ia kaba la leh da kitei ki 3 ngut. Haba mih kiba kum kine ki jingjia, ka Dorbar Shnong hi ka pynrem jur ia kitei ki riew thok, namar tang namar ka jingshimkabu da ki 3 ngut, ka la ktah pat ia ka burom ka ijot jong ka shnong ka thaw hi baroh kawei. Ka Dorbar Shnong Mawtnum, ka pynpaw ruh ia ka jing sngewlyngngoh ba kumno kito kiba ai pisa ram, ki shu ai beit ia ka pisa khlem da wan mih bad pynshisha da ka Dorbar Shnong, namar kum ka shnong ruh ka shem jingeh ban pynbeit, namar khlem ka jingtip naduh ba sdang bad ka jingbym don ki sakhi satar. Namarkata, ka Dorbar Shnong Mawtnum ka buh ka jingkyrpad ia kiwei pat ba kin long kiba husiar ban ai pisa kulmar ia kano kano ka jingbuh bynda ne shim ram khlem da wan mih bad pynshisha da ka Dorbar Shnong, khnang ba kin lait na ka apot shah thok bad ha kajuh ka por ka Dorbar Shnong ka maham ruh ia kitei ki 3 ngut, ba kim dei shuh ban dang mlien ia kitei ki kam thok kam shukor bad lada ka Shnong ka dang lap kan sa leh da kaba tyngeh bad aiti sha ki bor jong ka ain ban leh ia kaba donkam, pynkut ka kyrwoh na ka Dorbar Shnong Mawtnum.


Nongstoin , 6 Iaiong: Hadien ka jingiai ud jong ki paidbah nongkhaii dewiong ka thainn Shal-lang halor ka jingdon bun palat ki khyrdop khrong Pisa beain ha shi lynter ka surok bah na Shallang shaduh Nongchram, ki katto katne ngut ki nong-thoh khubor jong ka thainn ha ka sngi Balang jong ka taiew kila hiar sha ka thainn Shallang ter ter shaduh Nongchram kaba dei ka kut duh jong ka West Khasi Hills District, ban pynshisha ia ka jingdon jong ki khyrdop lum pisa beain na ki trok kit dewiong kiba iaid lyngba katei ka surok. Na ka liang jong ki nongthoh khubor kila iohlad ruh ban leit jurip ia kawei pa kawei ka khyrdop lum Pisa ha katei ka thainn bad la lap ruh ba na pdeng jong kitei ki khyrdop khrong pisa don ruh ki bym don ia ka order bad ia ka singnboard hynrei kila shu shim pisa beit katba wan ki kali kit dewiong katba kiba don ia ka order bad signboard pat kila shim palat ia ka dor ba dei hok ban shim katkum ka order. Naduh ka shnong Shallang haduh Nongchram kaba jngai tang kumba 12 KM ei ei ki don shi bun tylli ki khyrdop kiba kynthup ia ka Entry Gate kaba la khrong haduh 200 tyngka hynrei katkum ka order kalong 20 tyngka, Parking lot 200 tyngka, Mono poly katkum ka order kalong 200 tyngka hynrei la khorng 300 tyngka ka wei ka trok, ka Non- Tribal Gate kaba la khrong haduh 500 tyngka, ka khyrdop lum khajna kaba la kam ba ka dei ka State Transport Authority Good Carriage Transport Agency Shillong kaba khlem sign board bad kaba khlem ka hukum da kaba la kam ba la iehnoh sha iing 300 tyngka ka wei ka trok. Haba ki nongthoh khubor, ki la pyrshang ban kylli halor ka jingshim tam ia kador don kiba la jubab ba ki ioh ka hukum na ki Malik don ruh kiba la ong ba hap ban shimtam na ka bynta ka bai bam jong ki nongtrei khyrdop bad don ruh kiba la len bad ai daw ba kim tip namar ba ki dang Shu wan ban ap bad ha kaba iadei Pat bad ki khyrdop bym don order haba pyrshang ban phah pyni ia ka order kila aidaw ba kila buh ha iing don ruh kiba la ong ka don bad u Malik. Ym tang kata ki nongthoh khubor, ki la iohlad ruh ban iakren bad ki nongniah trok ha kaba kiba bun ki nongniah trok kila phla ba ki la siew katkum ka dor ba kitei ki nongap khyrdop kila pan bad haba phah ban pyni ia ki slip ym shymla don kawei ruh ka slip ka ban thoh dor bad haba kylli ba balei ki draibar ki shim ia ka slip khlem kador ki la jubab da kaba ong ban ia kaba shah than bad shah shoh kaba ban shim la ka shim ia ki slip lada thoh ne khlem thoh dor rub. Hadien katei na ka liang jong ki nongthoh khubor kila iohlad ruh ban iakren bad ki nongkhaii dewiong ka thainn Shallang halor katei ka bynta bad na ka liang jong ka Synjuk Shallang Area Joint Action Committee kaba dei kawei na ki synjuk ki nongkhaii dewiong ka thainn Shallang kila pynpaw ia ka jingsngew diaw halor ka jingdon bun ki khyrdop khrong pisa beain kiba la mih ruh ban khrong pisa tang ha kapor mynmiet ia kaba ym shymla lah ban tip la kidei kiei. Shuh shuh na ka liang jong katei ka Synjuk ki nongkhaii dewiong ka thainn Shallang ha kaba iadei pat bad ka jingshim tam ia ka pisa katkum ka order na ka liang jong ka Synjuk kala pynpaw ba ka wad ia ki lad ki lynti ban pynduh noh ia kitei ki khyrdop beain bad kan sa leit ruh ban ai kynduh ia ki bor ba halor bad ki bor ba dei peit ba kin shimkhia.


Shillong, 6 aiong: U MLA ka 19th Shillong South konstitwensi u bah Sanbor Shullai uba dei ruh u President jong ka seng NCP ha kane ka jylla u la ong ba ki la don bun ngut ki MLA bad MDC ba mynta kiba la wan ban ia kynduh ia u ban pan tiket na bynta u 2018, Ki don katto katne ngut ki MLA, ki MDC ba mynta kiba kyrpad ba ngan buhrieh ia ka kyrteng jong ki kiba la wan pan tiket na bynta u 2018 kiba phin ym poi pyrkhat satia bad phin sa shu lyngngoh da la dei ka por hynrei kiba bun hi ki dei kito kiba la rem salit ha ki elekshon ba la dep (2013/2014) ong u bah Sanbor Shullai bad u la iathuh ruh ba kiba bun hi na ki kyrtong ki dei na ri Lum Garo. U la iathuh ba haduh mynta um pat pynkut ia ka jingiakren bad ki, hynrei u la ong ba ha u bnai ba la dep u la leit sha Delhi ban ia kren bad u President rangbah ka NCP u Sharad Pawar halor ki kam elekshon bad ha katei ka jingiakren u la ong ba u Pawar u la ai jingmut ba dei ban pynieng kyrtong tang ha kito ki konstitwensi kiba don jingkyrmen ban jop, Kam myntoi ba ngin shu pynieng ha baroh 60 tylli ki konstitwensi lada ngim don lyer, hynrei lada ki kyrtong ba ngi ioh ki dei kiba don jingkyrmen ha baroh 60 tylli kam don jingeh eiei ruh em u la ong biang hynrei la sngewthuh pat ba katei ka seng kan ym pynieng satia haduh 60 ngut . La kylli hato ka NCP ka don jingmut ne-em ban ia thaw paralok bad kino kino ki party shuwa ka elekshon ban ioh thaw sorkar lang, u bah Sanbor u la ong ba ha ka taiew ban wan kan don ka jingialang heh jong ka NCP ha Delhi ha katei ka jingialang yn ia kren ia ki kam elekshon bad ki kam pynkhlain Party bad un pynsngew sha ki nongialam ha Delhi ia katei ka mat., Badno ngin ia treilang kan shong ha ka rai jong ki nongialam rangbah ka Party na Delhi, ngi nangne ngi hap ban kohnguh ia ka hukum jong ki, kumba ka long mynta ruh ngi donlang bad ka Congress kumba ka Party ka la rai naduh ba sdang elekshon bad haduh mynta kam pat don kano kano ka jingkylla ha ka rai ka Party u la ong. Katba kiwei pat ki riew sai pyrthei ki dang wan pan tiket na ka NCP ha u 2018 u bah Sanbor u la iathuh ba don ruh kiwei pat ki Party heh kiba wan khroh ia u ba un ia khun na ka seng jong ki bad kitei kiba la wan khroh ka dei ka seng BJP bad ka seng Congress. Ka BJP bad Congress ki la wan, don ruh sa kiwei pat na ka seng UDP, HSPDP kiba dei ki paralok ba iajan jong nga hi kiba la wan ban tyrwa ba ngan ia khun na ka Party jong ki, nga la ong ia ki kumno ka lah ban long haba nga ialade nga dei u metbah jong ka NCP ,nga don la ka jong ka klob ong u bah Sanbor.


Shillong, 6 aiong: U MDC ka UDP na Nongkrem u bah H.S Shylla u la ong ba ka ai jong ka MUDA kaba ka tnad pynroi sor (Urban Affairs) ka la pynbna ha ka 13 tarik u kyllalyngkot 1989 ka la iap noh, namar ba kam shym la don kano kano ka rai ne ka Resolution ba ka KHADC ka la pdiang ia ka jingpyn-trteikam ia ka Meghalaya Town and Country Planning Act,1973. U bah Shylla u la ong ba u la ioh da ka jingthoh napoh ka tnad pyniaid ng dorbar ka KHADC ba kam shym la don kano kano kaba kum kata ka rai hapoh KHADC ba la pdiang ia katei ka ai bad ia kane u la ong ba u la pna jingshai na ka sorkar ba kan sei madan ia katei ka rai lada ka don ka rikod ha ka hynrei ka sorkar kam lah ban sei bad dang shen ha ka ng dorbar Thaw-ai ka jylla u la ong ba u MLA ka Mawlai u bah Embhah Syiemlieh u la rah da ka Call Attention Motion ban dawa ba ka sorkar ka dei ban sei ia kita ki dulir ban pynshisha ba ka KHADC ka la pdiang ia katei ka ai . Tang mar ia ioh ia ka jingthoh na KHADC kaba la ong ba ym don rikod bad ym don kum kata ka rai u bah Shylla u la leit ban ia kynduh ia u myntri ka tnad pynroi sor u bah R.V Lyngdoh ban dawa ba ka sorkar ka dei ban sngeh noh ia katei ka jingpyntreikam ia ka Notification 1989. U la kynnoh ruh ba katei ka jingpynbna kaba la soi da u P.K Datta Special Secretary sha ka sorkar Urban Development Dept, ka dei kaba be-ai . Haba kylli kaei ka jubab ba u ioh na u myntri ka tnad pynroi sor-u bah Shylla u la ong ba kam da shai hynrei u la ong ba un ap katto katne por aiu ka sorkar kan leh naba katei ka ai ka la iap hi noh naba kam don ka jingmynjur na ka KHADC. U bah Shylla u la byrngem ruh ba lada ym ioh ka jubab kaba shai un leit sha ing kashari.


Shillong,6 aiong: Lashai ka sngi ka sngi thohdieng 7 tarik u aiong ka seng ki nongdie doh masi ha ka jylla ka Khasi Jaintia Butcher and Welfare Association (KJBWA) kan pynlong ia ka jingiaiaid paidbah naduh Motphran shaduh Addl.Secretariat, katei ka jingiaid kan sdang naduh ka por 1 baje mynsngi bad yn pynkut haduh ka por 3:30 baje nohphai sngi. Haba ia kren bad u Rupang u General Secretary katei ka seng u bah Generous Warlarpih u la ong ba kin don da ki spah ngut ki nongdie doh masi ryngkat kiwei pat kiba ai jingkyrshan ki ban ia shim bynta ryngkat ka rah lama iong bad ka jingrah pla kad kiba la dep pynkhreh lypa kum ka dak ka jingpynpaw ia ka jingsngewsih bad ka jingpyrshah ia ka jingbym lah ka sorkar ban tehlakam ia ka jingkhaii masi tuh sha Bangladesh. U la ong ba ha katei ka sngi kin wan ban ia shim bynta da ki nongdie doh masi na kylleng ka ri Khasi-Jaintia hynrei kam shym la don pat kano kano ka jingkhang dukan die doh naba ka dei tang nadh 1 baje haduh 3:30 hynrei la shu pyntip ba kawei pa kawei ka dukan die doh ka dei ban phah briew. Ka daw jong katei ka sienjam ba ki nongdie doh ki shim u la ong ba ka dei namar ka jingkren sting ka sorkar lyngba ka jingkren u myntri rangbah u Dr.Mukul Sangma uba la ong ba kam dei ka kamram ka sorkar ban peit ia ka jingiaid tuh ki masi sha Bangladesh hynrei ka dei ka kam jong ki Custom bad ki BSF. U la ong ba katei ka pynpaw ba ka sorkar kam khein snep ia ka jingeh ki paidbah nongbam doh. Shuh shuh u la ong ba lada ka sorkar ka kwah ban khang ia katei ka jingkhaii tuh ka lah da kaba phah pulit ban pahara ba ki masi kiba khlem soh shkor ym dei ban sha iaid hynrei kam shym la leh kumta.


Nongpoh, 14 Iaiong: Ka long shisha kaei kaei kaba sngewkhia ban iohi ba da ki hajar tylli ki Dohkha naduh kiba rit haduh kiba heh, ki la shu per kai ha sla um jong ka Wah Byrnihat bad halor kane ka jingiap jong kitei ki dohkha ym pat lah ban tip, la ka dei na ka daw jong ka jingwieh dawai bih da ki runar ne na ka bih kaba la pyntuid da ki karkhana kiba don harud jong katei ka wah. Tang mar iatip halor jong katei ka jingiap ki Dohkha ha katei ka wah, ka kynhun ki nong thohkhubor mar mar ki la hiar ban jurip hynnin ka sngi bad ha kane ka jingjurip la lap ruh ba ki paidbah kiba la kot da ki hajar ngut, ki la hiar ha kiba jaka jong katei ka Wah ban tam ia kitei ki Dohkha kiba la per ha sla Um. Ha kane ka sngi, la lap ruh ba ki dohkha naduh kiba rit eh bad haduh kiba heh ki la iap bad ia kane la sakhi da ka jingioh tam da ki paidbah bad kaba kham phylla ban iohi ha kane ka sngi ka long, ba baroh ki kynja ba hapoh um ki la iap lut, naba kylla bih kynsan katei ka Wah. Wat na ka liang ki bor Distrik ka Ri Bhoi, ia kaba la ialam da u Deputy Commissioner u C.P Gotmare, ki Bor Pulit, ki ophisar na ka tnad Fisheries bad Forest, ki la hiar mardor ban leit jurip bad khamtam ban khang ia ki paidbah ban bam ia kitei ki Dohkha ba la iap. Haba iakren bad ki Nongthohkhubor, u C.P Gotmare, u la ong ba kum u heh ka District u la shimkhia halor kane ka jingiap ki dohkha ha katei ka wah bad tang mar ia ioh jingtip u la pyntip ruh sha ki ophisar kiba dei peit ia katei ka kam ban jurip lang na ka bynta ban wad ia ka daw kaba la pynlong ia ka jingiap jong kitei ki Dohkha. Haba ki nongthohkhubor, ki la pyrshang ban kylli ruh halor ka jingpynlait jaboh ki Karkhana sha katei ka wah, kaba lah ban dei ka dawbah kaba la pynlong ia ka jingiap jong kitei ki Dohkha, hynrei na ka liang u C.P Gotmare, u la ong ba ia kaba mynta hi ym pat lah ban ong ei ei, namar ia kane ka Wah yn sa Eksamin bad ha kajuh ruh ka por u la ong ruh ba u la dep ruh ban btah ia ka tnat Pollution Board ba ka hap ban tohkit bniah. Kat kiba donkti ha kane ka kam kin sa ngat ha ki jingpynsajia kiba katkum ki kyndon Ain, la ka long ia ki Karkhana kiba pyntuid ia ki jaboh sha katei ka wah ne la ka dei ka jingwieh dawai bih da ki runar ong u C.P Gotmare. Kumta, haba iadei bad kitei ki Dohkha ba la iap, na ka liang u DC, u la mana ruh ia baroh ki paidbah ba kim dei ban bam ia kitei ki Dohkha, kiba ki la ioh tong na katei ka Wah bad lada ki la ioh ban tong bad rah sha iing ruh ki dei ban bret noh, namar ym lah ban tip ioh ka ktah pat a ka koit ka khiah ki paidbah kiba bam ia kitei ki doh um ba la ioh tong na katei ka Wah Byrnihat, u la bynrap. Katba na ka liang ka FKJGP, North Khasi Hills District, ha ryngkat FKJGP Byrnihat Circle ki la pynrem jur halor kane ka jingiap ki dohkha ha katei ka wah la ka dei ka jingwieh dawai tuh ne ka dei ka jingiap kaba ktah na ka jingtuid ki jaboh na ki Karkhana. Kumta haba iadei bad kane, na ka liang u Bah Lumlang Mawnai, Vice President ka FKJGP, North Khasi Hills District, ka ai khublei ia u DC ka Ri Bhoi bad kiwei kiwei ki ophisar kiba la shim khia ban wan jurip bad na ka liang ka seng hi ka dawa ia ki ba kin shimkhia ia kane ka kam da kaba phah eksamin ia ka um ban tip ia ka daw jong ka jingiap ki dohkha ha katei ka wah bad ban leh da kaba tyngeh ia kito kiba donkti ha katei ka jingpyniap bein ia ki kynja ba Im ha katei ka wah. u la bynrap.


Shillong, 18 aiong: Ha ka 15 tarik u jylliew mynta u snem yn sdang rakhe ia ka jingdap 150 snem ka jaka pyntbit ia ki nonghikai kaba don ha Nongsawlia ka Cherra Teacher s Training Centre-Sohra bad ia katei ka jingrakhe yn pynkut ha ka 17 tarik u risaw mynta u snem. Haba kren sha ki nongthohkhubor mynta ka sngi ka Principal jong katei ka jaka ai jinghikai ka kong M.B Khongwir, ka la pynsngew ia ka jingsdang ban seng ia katei ka jaka pyntbit da ki mishoneri na ri Sepngi bad kumno ka la iaid lynti haduh ba ka long kumba ka long mynta ha ka jingshakri jong ka kaba 150 snem. Ka kong Khongwir ka la iathuh ba ka CTTC ka dei ka shlem jong ka KJP Assembly kaba la sdang da ki Mishoneri jong ka Welsh Mission ha u snem 1842 lyngba ka jingmait phang bad ka jingprat lynti jong u Thomas Jones -I uba la wan iuhkjat ha Sohra ha ka 22 tarik u jylliew, 1841. Ka la iathuh ba ka jingsdang ban seng ia katei ka jaka hikai ka dei hadien ba la nangroi ki skul bad nangbun ki khynnah skul ha kane ka ri Lum Khasi -Jaintia hadien ka jingsdang ki sahep ban seng ia lai tylli ki skul kata ha Mawsmai,Mawmluh bad ha Nongsawlia, kumta ka la ong ba ki sahep ki la i donkam ban thaw noh sa ia ka jaka pyntbit ia ki nonghikai ba kin ai ka jinghikai kaba paka ia ki khynnah skul. Kumta ka la ong ba la plie noh ia ka Normal Training School ia ki nonghikai bad ha kaba sdang ki la don katto katne ngut ki nonghikai kiba shah hikai bad kitei ki pyntbit ialade ha katei ka jaka bad la ju phah ruh ba kin leit ai jinghikai ha kajuh ka por ryngkat bad ka shah pyntbit artad hangtei. Ha u snem 1864 ka la ong ba ka sorkar Assam ha katei ka por ka la sngew donkam ban phah pyntbit ia ki nonghikai skul sorkar bad ka la pan jaka ban bsuh lang ia ki nonghikai sorkar ruh hangtei bad la ai jaka da ka KJP. U Principal ba nyngkong eh jong katei ka jaka hikai u dei u Rev.E.W Thomas ( shuwa jong u ki dei ki Superintendent). Hadien jong u la wan ban shimti ia ka kam Principal da u Tbn. W.Knight Sohlang uba dei ruh uba nyngkong eh na ki trai ri ban long kum u Principal ha katei ka jaka pule-u la shimti ha u snem 1953 bad hadien jong u la wan sa ka kong Almora Lyngdoh ha u snem 1999 bad ha u snem 2012 ka la shimti noh sa ka kong M.B Khongwir kaba dang bteng ia katei ka kam haduh mynta ruh. Ka kong Khongwir ka la iathuh ba kumba ka long mynta katei ka jaka hikai ka don 6 ngut ki nonghikai, 6 ngut ki nongtrei ( bym dei nonghikai) bad ma ka-ka Principal bad ki don 100 ngut ki nonghikai ba dang sha pyntbit mynta. Ka la iathuh ruh ba ka iatei ka jingthmu ban rakhe la lah ban leh ryngkat ka jingiasnohkti lang ki nonghikai kiba la dep shah pyntbit ha katei ka jaka. Ha katei ka jingiakren bad ki nongthohkhubor la donlang u Rev.R Bareh u dkhot ka Managing Committee, u Pa iem Kynsai .N Syiem u nonghikai ba la dep shah pyntbit ha katei ka jaka (uba dei ruh mynta u Syiem ka Hima Bhowal) bad u bah S.Khongsngi. U Pa iem Kynsai u la ong ba la pyrshang ban lum ban lang ia baroh ki nonghikai ba la dep shah pyntbit ha CTTC ban pyrkhat kumno ban ia snohkti lang ban pyntyllun ia ki kam kiba ia dei bad ka rakhe 150 snem bad kumno ba nwad lad ban ioh jingiarap pisa. U la iathuh ba la don ka jingialang kaba ki la lah ban jied ia ki nongkitkam jong katei ka kynhun ne ki Alumni bad ha ka 22 tarik aiong kan don ka jingialang jong ki ha Dinam Hall ha ka por 11 baje mynstep bad la kyrpad ia baroh ki nonghikai ba la lait na CTTC ban ia poi lang ban pyrkhat ia katei ka kam naba ka jinglut ka long kaba la heh kaba la antad ba kan poi kumba T.20 lak eiei.


Shillong, 19 Iaiong: Ka seng ki nonghikai JACATAM ka la rai ban sangeh shwa ban pynlong ia ka jingiakhih, kaba la thmu ban leh lashai namar ba ki la sngew jan ban ioh noh ia ka jingpynkiew tulop kaba 100 percent. Kane ka rai jong ka JACATAM ban sangeh iakhih shwa, ka long hadien ba ki la iakynduh hynnin ka sngi ia u Commissioner Secretary ka tnad pule puthi u Bah Donald P Wahlang uba la pyntip ha ki nonghikai ba u la dep wan iakynduh bad ki ophisar ka Human Resources Development (HDR) ha Delhi bad ruh la iakren bad u Myntri Rangbah ka jylla u Dr Mukul Sangma mynshi sngi halor ka jingpynkiew tulop 100 percent ia ki nonghikai adhoc. Ka JACATAM ka la iakynduh ruh ia ka Kong R V Suchiang kaba dei ka cabinet secretaty ba peit ia ka Finance ba kan pynsted ia ki kam. Ka seng kan leit iakynduh ruh ia u Myntri Rangbah lane ia ka myntri tnad pule puthi ha kine ki sngi. Lada ka sorkar kam jubab kloi, ka JACATAM kam banse ban sdang biang ia ka jingiakhih.


Shillong, 19 Iaiong: Ka MDC ka Nong-shken konstitwensi kaba dei ruh ka EM ba peit ia ka tnad khlaw ka KHADC ka kong Gracemary Kharpuri ka la rai ban ia khun ia ka elekshon MLA 2018 na Pynursla konstitwensi hynrei kam pat shym la rai pat na ka Party aiu kan ia khun, Shen ha u jymmang ne jylliew ngan sa ia shong pyrkhat bad ki nongkyrshan jong nga na ka Party aiu ban ia khun ong ka kong Grace. Ka la ong ba bun ki Party kiba la wan ban ia kren bad ka na ka bynta u 2018 Hynrei nga ieh ha ka rai ki paidbah nongkyrshan jong nga, la nga ia khun kum ka kyrtong shimet ne na kano kano ka Party ka la ong. Lah ban pynkynmaw ba ka kong Grace ka la ia khun kum ka kyrtong shimet ha u 2013 na Shella konstitwensi hynrei mynta ka kynti ka la phai khmat noh sha Pynursla ka konstitwensi kaba u kurim jong ka u bah Donkupar Massar, MLA barim ka Nongshken u la ia khun ha u 2013. Haba la kylli balei ba ka la iehnoh ia ka Shella ban leit iakhun na Pynursla konstitwensi ka kong Grace ka la ong ba kumba long mynta ka dei ka MDC jong ka Nongshken konstitwensi kaba hap hapoh Pynursla ha ka elekshon MLA bad ka la iathuh ba ka la don ka jingiapynbeit hapdeng jong ki shi kurim ryngkat ki paidbah nongkyrshan ban ailad noh ia ka ban kiew sha ka kyrdan MLA. Haba kylli pat u bah Donkupar Massar un ia khun elekshon ne-em ialade ha u 2018 ka la jubab ba un iakhun na Ranikor konstitwensi bad haduh mynta ym pat tikna ia ka Party hynrei ka la ong pat ba u lah ban ia khun na ka seng NPP. Nga kyrmen shkem ba baroh 2 ngut ngin jop mynta ka kynti ka la ong. La kylli kaei ka jingiohi jong ka ia ki kam u MLA ka Pynursla u bah Prestone Tynsong kumba long mynta, ka la ong ba kam kwah ban kynthoh ne kren pyrshah iano iano. Haba nga ia khun elekshon ngam kren pyrshah iano iano, nga la long MDC ki paidbah ki iohi ia ki kam jong nga bad haba nga ia khun elekshon ruh nga buh ia ka thong ban ai ka jingshakri hok ia u paidbah ban kyntiew ha baroh ki liang ong biang ka kong Grace. Katkum ka jingiakren bad ka kong Grace la sngewthuh ba watla u bah Don Massar un leit ia khun na kawei pat ka konstitwensi ruh hynrei un leit ban pynlut por ruh bad ka sha Pynursla konstitwensi khamtam sha kito ki thain bad ki shnong kiba u khlai ma u ha u 2008 bad 2013.


Shillong, 19 Iaiong: U myntri rangbah ka Jylla, ha ka jing shong dorbar ba dang shu dep, ula iathuh ba ki don 16tylli ki karkhana, ki bym shym la sumar thikna satia ia ka jaka bret jaboh jabain jongki, hynrei kiba dang ailad ba kin trei kam haduh ha kine ki sngi. Ha ka jing jurip, la lap ba ka karkhana shna dewbilat jong ka kompeni Virgo ha Garo Hills, kiba bun ki karkhana ha Byrnihat, ha Umiam bad sa kiba bun kiba don ha Jaintia Hills, kum ka Jaintia Cement, ka Star Cement bad sa kiwei de kiba don ha Elaka Narpuh, kim don satia ka jaka bret jaboh kaba biang, lane ka ban iada ia ka mariang bad ka sorkar Jylla, kam shym la leh eiei ban iada ia ka jingpynjot thiaw ia ka mariang, ong ka kyrwoh na U bah Sajay Laloo. Ha ka jing ujor sha U Chief Secretery ka Jylla, myn hynnin ka sngi, U Bah Laloo, ula pyni ba ka Supreme Court, ka la shim ia ka rai, halor katei ka phang, ha ka 22tarik Rymphang 2017, ha kaba ka Supreme Court, ka kren shai ba kitei ki karkhana, ki bym don ki jaka bret jaboh kiba biang, kim lah ban trei kam satia bad halor kane, la pyni da utei u rangbah ba ka sorkar Jylla, ka dei ban pynmih da ka jingpyntip paidbah bad ban ai por lai bnai ia kitei ki kompeni, ba kin pynbiang ia ki jaka bret jaboh jabain, khlem da pynjaboh ia ka mariang bad ka Supreme Court, ka la bthah ruh, ba dei ban sangeh shi syndon, kaba ai ding ilektrik ia kitei ki karkhana. U Bah Laloo, ula dawa namarkata, ba lada jia ba ka sorkar Jylla, kam shym la leh eiei, hapoh lai bnai, ia ki karkhana, ki bym don ia kitei ki jaka bret jaboh kiba biang, kan dei namarkata, ka jingleh niew bein bad leh bym salia ia ka rai jong ka Supreme Court.


Shillong, 20 Iaiong: Ka kynhun ki 13 Sengbhalang mynta ka sngi ki la leit ban ia kynduh ia u Deputy Commissioner ka East Khasi Hills shi bynta kum ka jingsdang ban buddien ia ka jingpyntreikam ia ka Meghalaya Residential Safety Act 2016 bad kumjuh ruh ka District Task Force kaba dei ban peit ia ka jingwan rung ki briew kiba nabar ha kane ka jylla. Haba kren sha ki nongthohkhubor u President barim ka KSU u ba Daniel Khyriem u la ong ba ha katei ka jingia-kynduh ki la ioh jingtip na u DC ba ym pat lah ban pyntyllun ia katei ka kam namarba ka sorkar kam pat ai bor ia ki DC ban leh, lashai ka sngi u la ong ba kin leit ban ia kynduh ia u DC ka Ri-Bhoi bad Jaintia Hills. U General Secretary ka Hyn iewtrep National Youth Front (HNYF), u Bah Sadon Blah u la pynkynmaw ba ha u snem ba la dep ki sengbhalang ki la ia kynduh ia ka sorkar ba ka dei ban pyndep noh kloi katba lah ia katei ka kam bad la kular ha ki ban leh kumta hynrei haduh mynta khlem leh eiei. Katkum ka jingiakren bad u DC u la ong ba la sngewthuh ba ka Act ka la don hynrei ym pat lah pat ban shna ia ki kyndon kiba dei ban don hapoh jong ka.


Shillong, 20 iaiong: Ka Achik National Volunteer Council Breakaway (ANVC-B) ka la byrngem ban thang ia ka soskular ia suk hapdeng jong ka bad ka sorkar namarba haduh mynta ruh ka sorkar kam shym la pyntreikam satia, katei ka seng ka la ai por 5 bnai kata haduh ka 24 tarik u nailur mynta u snem ba ka sorkar ka dei ban pyntreikam noh ia kitei ki jingiasoi soskular lym kumta ka la ong ba kan thang hakhmat ki paidbah, Ngi la ap bad ngi la iaishah la slem bah bad ngin dang iai shah hynrei ngi la rai ban thang beit lada ym lah pyntreikam hapoh katei ka por ba la buh ong u Bernard Rimpu N Marak Chairman barim katei ka seng da kaba bynrap ba katei ka jingleh ka sorkar ka dei ka jingthmu ban pyn iapait ia pra hapdeng ki dkhot katei ka seng bad ban pynkynduh jingeh ia ki. U Bernard u la ong biang Ki la pynshitom pynjynjar ia ngi bad ngi hap ban mad bun ki jingeh katba ma ki pat ki nang ia sngewbha na ka jingmyntoi kaba ioh na ka jingiasoi da kaba pynieng ia ki maw nongrim jong ki projek bapher bapher . U Bernard u la kdew ba katto katne ki jprojek kiba la kdew ha ka jingiasi kular ki kynthup ia ka Medical College, Child and Maternity Hospital, ka jingkieng sha shilliang Brahmaputra bad kiwei pat. Utei u nongialam barim ka ANVC-B u la kynthoh ruh ia ka jingthmu ban thaw ia ka State Level Committee ha kaba ym shym la pynrung dkhot ia ki. U la ong ruh ba naduh ba la ia soi ia suk kam pat shym la don kano kano ka jingkhot jingialang da ka sorkar pdeng bad dei hangne ba ka sorkar jylla ka ioh ban nion bein ia ki. U la ong ba ka thup kyrteng kaba 139 ngut ki dkhot ka ANVC-B ka dei ka bym shym la ioh jingtip da ki nongialam katei ka seng kaba la wan pyndem bad ka sorkar ka shu leh sop sop ia kane, hynrei u la ong ba ki don 210 ngut ki kyrteng bad ia kane ruh katei ka seng ka dang ap jubab na ka sorkar. U Bernard u la kdew bun tylli ki mat naduh ka jingshim jaka kaba khlem siew bai lutksan sha ki paidbah, ka jingai pata bad ka jingai jaka ia ki shipai. Ha kawei pat ka khubor, la ong ba ka tnad MHA kan khot jingialang ha u bnai ban wan ia ki ar tylli ki seng kiba la khylliap lama noh ha ri lum Garo ka ANVC bad ka ANVC-B. U Joint Secretary jong ka tnad kam pohing ba peit ia ka thainn Shatei Lam mihngi u Satyendra Garg u la poi sha kane ka jylla u la shong jingialang bad ki he ophisar ban ia kren kumno ban pyntreikam noh ia katei ka soskular ia suk.


Shillong, 20 Iaiong: Ka jingweng noh jong ki nongialam BJP, ia U Gagan Jain, kum U Vice President jong katei ka seng bad kumjuh, sa ka jingshah weng jong U Bah David Kharsati, kum U General Secretery, ka la pynmih ia ka jing ia kynad, kaba jur ha kine ki sngi, ha ki nongialam ba halor jong ka BJP ha ka Jylla Meghalaya. U Dipayan Chakravorty, General Secretery barim jong ka seng BJP, haba thoh ha ka peij jongu ha ka facebook, ula pynkynmaw ia ki jingiakhih ba ka seng BJP, ka pynlong ha Ri Bhoi, ha ki snem 2007-08 ban pyrshah ia ka rukom sam khaw reshon bad u da thoh shuh shuh Mano ba long myntri sam bam sam dih ha kito ki por ? Ka long ka jingjah burom kaba khraw shi katdei ba kita ki jait briew, ki iasoh bad ka seng BJP bad ki kren ia ka sorkar kaba khlem bam sap ha Meghalaya. U Dipayan, u ong shuh shuh, ba ka long kaba artatien shibun eh, ia ka seng BJP, ba kan ioh lad ban thaw sorkar ha ka elekshon 2018 ha Meghalaya, ha kaba u ong, ba lada kim don ki briew kiba biang, kan long kaba jwat ia ka seng BJP, ban thaw sorkar ha ka Jylla. Uwei na ki nongialam ba rangbah jong ka seng BJP, haba kynthoh, halor katei ka jingbujli nongialam, hadien ba dang shu dep jied, dang shisnem tam eiei, ula ong Haba ki la ioh da kiwei kiba kham bha te, yn ong kumno . La sngewthuh ba lashai ka sngi, ha ka jingwan ki nongialam jong ka seng BJP na Delhi, kan lah ban don ka jingiakren, halor katei ka phang, ha kaba la shu bujli kyndit ia ki nongialam ka seng, kiba dang shu shimti kam dang ha ka 2tarik Kyllalyngkot 2016, ha ryngkat bad U Ma Shibun, uba shimti kum U President jong ka seng BJP ha ka Jylla, hadien, ba la weng noh ia U bah Khlur Sing Lyngdoh.


Nongstoin , 21 Iaiong: Ha ka janmiet jong ka sngi thohdieng, katba ki dkhot jong ka VDP New Nongstoin , ki dang bteng ia ka jingkhynra ia ki nongkhaii kyiad beain hapoh Iew Nongstoin , ki la ioh ruh ban kurop da ki spah bilor ka kyiad phareng na kawei ka jaka kaba don hapoh jong ka Iew Nongstoin . Ym tang kata ki dkhot jong ka VDP nalor ka kyiad, ki la ioh ruh ban kurup ia u kynja bad ia ki kot khalai na katei ka jaka katba ia ki briew pat yn shymla lah shuh ban lap dien namar ba ki la ioh lad ban phet krad noh na katei ka jaka mar ia ioh ia ka jingtip ba ki dkhot jong ka VDP ki la pynlong ia ka jingkhynra. Ka jingkhaii kyiad beain da kito ki briew kiba ju ieng kyllum kyllum ban die kyiad hapoh jong ka jingkieng Nonbah bad kumjuh ruh da ki katto katne ki nongniah taksi kamai kiba pyndomkam ia ka kali jong ki tang ban khaii kyiad beain ka long ka jingpynjah burom ym tang ia ka shnong hynrei ia ka thainn hi baroh kawei bad ngi maham tyngeh ruh ia kiba kum kitei ki jaitbriew bad kumjuh ia ki briew kiba nabar kiba ju mlien ban wan die bad khaiikyiad beain hapoh u pud u sam jong ka shnong ong u wei na ki dkhot jong ka VDP New Nongstoin da kaba u la bynrap ruh ba nangne shakhmat kitei ki briew kim dei shuh ban dang iai bteng ban khaii beain ia ki jingdih pynbuaid bad lada dang lap yn pynshitom da kaba kham tyngeh bad ruh katba shong ka ain. Ha kawei pat ka bynta na ka liang jong ki nongialam ka VDP New Nongstoin, ki la kyrpad ruh ia ka ophis jong u Syiem ka Hima Nongstoin ba ka dei ban pynbiang noh ia ki bording ilektrik hapoh jong ka iew namar ba kiba bun ki briew ki ju leh ia ki kam sniew ha katei ka iew da kaba shim kabu ia ka jingdum.


Nongpoh, 21 Iaiong: Ha kawei ka jingjia shah pyniap kaba la jia hynnin ka miet ha ka shnong Rajabagan, kaba don ha ka thainn Byrnihat Ri Bhoi District, uwei u bar jylla u la shah pyniap dusmon ha ki riew runar ki bym shem la lah satia ban ithuh, ha kaba ia ka met iap jong u la lap hynne ka step ha ka por 6:30 ei ei mynstep. Ka tyllong khubor na ki Pulit ka Ri Bhoi, la iathuh ba utei u bar jylla uba la shah pyniap dusmon la tip kum u Simanta Bordoloi (45) na ka shnong Chandrapur, Kamrup District jong ka jylla Assam bad ula wan trei bylla kum u nongap pahara, ha kawei ka Karkhana sain nar kaba la tip kum ka Shyam Century Ferrous Ltd, kaba don ha ka Rajabagan, Ri Bhoi District. La iathuh ruh ba utei u bar jylla, u la wan trei ha katei ka Karkhana sain nar kum u Nongap pahara bad hynnin ka miet u don ia ka ka map miet kaba sdang naduh ka por 10:30 haduh ka por 6 baje mynstep, hynrei tang ha ka jaka trei ruh um pat poi utei u briew, u la shah pyniap noh ha ki runar bym lah satia ban ithuh. Ki Pulit ki suba jur ba ki runar kiba la pyniap ia utei u bar jylla, ki la pyndonkam da ki kynja tiar, namar kat kum ki dak mong ia kaba la sakhi utei u bar jylla uba la shah pyniap, la don bun jaka ki dak mong ha ki bun bynta jong ka khlieh bad ki durkhmat. Kumta na ka liang ki Pulit, hadien katei la pynkit noh mar mar sha ia ka metiap sha Civil Hospital Nongpoh, na ka bynta ban pyndep iaka post mortem bad ka jingtohkit ban lap ia ki briew ba donkti halor kane ka jing jia ka dang iaid shakhmat.


Shillong,21iaiong: Ka KHADC ka la hukum ia ka Hima Mylliem ba ka dei ban pyntyllun noh wut wut ia ki kam kiba dei bad ka elekshon Myntri Nong-khlaw bad ka dei ruh ban pynsted noh ia ki jingdonkam baroh ban pyndep kloi ia katei ka kam, ong u bah Latiplang Kharkongor EM ka tnad Elaka haba ia kren bad ki nongthohkhubor mynta ka sngi ha ka por ba ki nongialam ka Dorbar Kur Nongkhlaw ki la leit ban ia kynduh ia u na bynta katei ka kam. U la iathuh ba la pynsangeh teng ia katei ka ka mar sngi shuwa ban pynlong elekshon naba la don ka jingujor ba ka don ka jingbym biang kaba la pyni ba la mih ar kynhun ki kur hynrei u la ong ba haba peit bniah ia ki kyndon ki ai jong ka Hima Mylliem ka pyni ba ka don tang kawei ka kur Nongkhlaw bad kumta u la ong ba baroh kiba dei na ka kur Nongkhlaw ki lah ban iakhun ha katei ka elekshon Myntri. Katba u President jong ka kur Nongkhlaw pat u bah Iaineh Nongkhlaw u la ong ba ka kur ka la dep pynbiang nadong shadong ia ki kyrteng ki nongthep vote ki khlieh shynrang kiba la palat 18 snem bad ki poi da ki hajar ngut bad ka shong sa tang ha ka sngi ban buh ia ka elekshon.


Shillong 21 Iaiong: Ka BJP ka la kyntait ba ka pyrshang ban thombor ia ki rit paid bad pyrshah ia ki Khristan ha ka ri bad ka la kam ba kane kam dei ka jingshisha baroh. Haba kren sha ki nongthoh khubor mynta ka sngi hadien ka jingialang ka 5th State Executive Committee meeting ka party BJP ha Assembly Hotel, u nongialam ka BJP ba peit ia ka Dong Mihngi uba dei ruh u myntri tnad pla tyngka ka sorkar Assam u Himanta Biswa Sarma u la ong ba shwa ba ka BJP kan jop ha Assam, ha Manipur bad ha Arunachal Pradesh, ka la don ka jingpyntieng kohtympan ba lada jied ia ka BJP kan khang bam doh masi, kan pynkylla Hindu bad kumta ter ter hynrei ynda ka la jop, kine kim jia satia. U la ong ba ka sorkar pdeng kam shym la bthah ban rakhe ia ka Good Governance Day ha ka 25 tarik Nohprah hynrei ka pynbna kum ka Good Governance Week, kaba mut ba ka jingrakhe ia ka Good governance kan sdang naduh na ka 25 tarik hapoh shi taiew ha kaba lah ban rakhe ha kano kano ka sngi. Katba ka jingrakhe ia ka digital day ha ka Good Friday ka dei tang ka jingiatyngkhuh ba shu jia ryngkhat bad kam dei kaba la thmu khnang namar ba ka Good Friday kan kylla man u snem katba ka Digital day kan neh beit ha ka 14 tarik Iaiong man u snem. U la kyntait ia ka jingkynnoh ba pyrshah Khristan ka BJP, da kaba ong ha Nagland, ha Manipur, bad ha Assam ki don ki MLA ka BJP kiba dei ki Khristan . U la ong ba ka thong ka BJP ka long beit na ka bynta ka roi ka par bad ban iada ia ka jinglong kyrpang jong ki riewlum ha kane ka dong mihngi. U la ong ba ia ka ktien Khasi, Garo bad Jaintia dei ban pynrung kompolsari ha baroh ki skul haduh klas 10. Ha kawei ka liang, u Himanta u la ong ba ka BJP kan iakhun lut ha baroh 60 tylli ki konstitwensi ha ka Meghalaya khlem da donkam ban iateh paralok bad kiwei ki party. U la ong ba lada don ki jaka ba donkam ban iatreilang bad kiwei ki party, lah ban iakren hynrei ka thong ka BJP ka long beit ban iakhun ha baroh. U la kren kop ba ka BJP kan thaw beit ia ka sorkar ha Meghalaya hadien ba la mih result ha ka elekshon wat lada kam ioh marwei hynrei ki don bun kiwei ki paralok kiba pyrshah Congress. Ha elekshon 2018, ka BJP kan thaw beit ia ka sorkar ha Meghalaya bad lada kam lah marwei ruh, ryngkat ka jingiatreilang bad kiwei ki seng ba pyrshah ia ka Congress, la ong u Himanta. Haba kylli kumno ka BJP kan thaw sorkar haba kam don wat tang u MLA mynta, u Himanta u la ong, bun ki jylla kiba ka BJP ka long jiro (0) kam don MLA kum ha Manipur hynrei ynda la ioh mih result ka la wan shakhmat duh bad kan urlong ha Meghalaya ruh. U number jiro u dei uba donbok bha ia ka BJP , la ong u Himanta, da kaba kyrmen ba ka sorkar 2018 kan ialam da ka BJP ha Meghalaya.


Ka JHADC kan pynneh pynsah ia ka kolshor ka ri Jaintia


Mawryngkneng, 23 Iaiong: Ka KSU Mawryng-kneng Circle hadien ba ka la ioh jingtip ba thikna ia ka jingdon ki bar jylla kiba khlem kot sla bad khlem Work permit kiba wan ban trei ha Maw-pdang Mawkhanu Toll gate, ka la pyntip bad ai jingthoh sha ka Labour Inspector ka Mawryng-kneng C&RD Block ban pynlong ka jing talasi ia katei ka Toll gate bad hadien khyndiat sngi ka la ioh jingtip ba ki bar jylla ba trei ha katei ka Toll gate ki la nangbun. Ha ka sngi saitjain katei ka seng hapoh ka jingialam u Samla Reallystar Nongspung President KSU Mawryngkneng Circle, Raymond Kharjana Environment &Cultural Secretary KSU Shillong mihngi Circle bad ha ka jing iadon ryngkat u samla Vincent Makri KSU Central Body kum u Incharge ia ka KSU Eastern Central Unit ka seng ka la leit ban hiar ban jurip bad ban khynra Work permit bad la lap ba katei ka Company ka la pyntrei da ki bar jylla kiba khlem kot khlem sla bad ba la pynkhein ruh ia ka Ain kaba tip kum ka Meghalaya Inter State Workmen (Regulation of Employment and Condition of Service (Amendment) Rules 2011. Ka KSU ka la leit ban ujor da ka ejahar ha Mawdiang diang Police Out post pyrshah ia katei ka Company bad dawa pynshitom ruh katkum ka Ain.


Shillong, 24 aiong: Ka KSU Jaiaw Circle mynta ka sngi ka la leit ban pyndam ia ki jingthoh kiba la wah ha ki sign board jong ka State Bank of India kaba don ha Iewduh bad ka ICICI Bank kaba don ha Garikhana. Ka KSU ka la leit ban pyndam da ki rong lieh ia ka jingthoh Bara Bazar bad la buh tang ia ki jingthoh kiba thoh Iewduh .


Shillong, 24 aiong: Ka Mawshynrut konstitwensi mynta ka kynti kan sei da u kyrtong uba wan pule na ka ri Amerika (Unites States) ban ia khun pyrshah ia u MLA ba mynta jong ka u bah Witting Mawsor na ka seng HSPDP. Utei u kyrtong uba la tip kyrteng kum u Savio Iawphniaw un ia khun na ka seng UDP. Mynta ka sngi u Rupang u la ioh ban ia kren markhmat bad utei u kyrtong ban tip kaei ka daw kaba la pynlong ia u ban ia khun ha katei ka elekshon bad kham bun ruh na ki jingiakren ki dei kiba la u la iathuh shaphang ka jingiapher ka rukom im rukom long ha Amerika bad ha India khamtam ha kane ka jylla jong ngi. U bah Savio Iawphniaw u dei u samla uba dang 33 snem karta uba shong ba sah ha ka shnong Riangdo, u dei u samla bym pat leit ing briew (ym pat shong kurim) , u dei na ka balang Katholik. U de iu khun ba khadduh eh jong ka kong Klemen Iawphniaw ka kaba dei ka kontraktor napdeng ki shynrang baroh na ki 8 ngut shi para. U la sah ha ka ri Amerika ha New York la 10 snem tam bad ha kitei ki 10 snem u la pynlut por ha kaba leit pule bad leit trei. U la mih na nongbah Shillong ha u snem 2002 bad u la wan phai pat ha ka tlang jong u 2014. Ha ka por ka jinglong khynnah u la leit skul ha St.Edmund s School , Shillong bad hadien ba la pyndep ia ka klas X nangtei u la leit pat sa sha St.Peter s H/S School, Shillong. Ha u 2002 u la ioh ia ka Scholarship na ka Green Chimney s Childrens Fund bad katei ka dei ka scholarship tang na ka bynta kiba don ha ka rta kaba hapoh 21 snem bad ha katei ka por u dang don 16 snem, na katei ka Scholarship u la ioh lad ban leit sha Amerika bad katei ka scholarship jong u ka kut noh tang mar ia kynjoh ia ka 21 snem. Hadien ba la kut katei ka scholarship u la iathuh ba u la pyrshang ban ia khun ia kiba bun kiwei pat ki lad pule ha ka ri Amerika bad u la pyndep ia ka Graduate na ka New York University ha u snem 2006. Nangta u la bteng biang ia ka jingpule ha Hunter College ha City University of New York bad u la pyndep ia ka Master of Sciences ha u snem 2009 ha ki ar sobjek. U la tre ihapoh New York University kum u Researcher ban leit kylleng ki ri ka pyrthei. U bah Savio u la ong ba un pyndep ia ka Doctorate ynda u la kynjoh sha ka 45 snem karta naba mynta u dang kwah ban phai sha ki kam paidbah. Shuwa ban bteng ia ki jingiakren ha ki bynta jong ka politik u Rupang u la kylli na u bah Savio kumno u sngew haba u poi ha shong lajong, Ka New York ka dei ka jaka pdeng jong ki ri ka pyrthei baroh kaei tang ka lyer ba ngi ring mynsiem ka la iapher, ha Delhi ngi sngewthuh ba ka long da kumwei bad ha New York pat ka la long da kumwei hynrei haba nga poi ha ri Khasi lajong ngi don ia ka lyer kaba bang tam ong u Savio. La kylli biang hato haba u shong u sah ha New York u ju ia kynduh ne-em para Khasi, Em ngam ju ia kynduh Khasi, dei tang shisien ha kawei ka kolej nga ia kynduh ia uwei uba nga la klet kyrteng noh hynrei u dei u khun jong u kynja Ambassador aiu re u la ong. Palat 10 snem u la sah ha Amerika u Savio u kynmaw kyndiang ia ka ktien Khasi bad kaei kaba kham phylla ka long ba u kren ruh ia ka ktien shnong lajong tiak tiak ( ktien Riangdo). La kylli na u hato phi la sah katta snem naduh ka rta kaba dang rit ha ri Phareng kumno phi kynmaw ia ka ktien shnong lajong bad ka ktien Khasi, Marsien wan phai ngam da lah bha namarba ngam ju ioh ban ia kren da ka ktien lajong, hynrei hadien katto katne sngi ka la wan la ka wan hi ka jingkynmaw, kam don jingeh eiei ia ka ktien lajong u la ong.


Nongpoh, 25 Iaiong: Ym lah ban len ba ka jingwan jong ka Surok Four-Lane ha Ri Bhoi, ka la long shisha ka jingkyrkhu kaba khraw ym tang ia ki paidbah hapoh ka Distrik, hynrei ha ka jylla hi baroh kawei, namar lyngba kane ka surok ka la pynkloi shikatdei eh ia ki paidbah nongleit nongwan, khamtam eh ia kito kiba iabeh ban poi kloi sha ka jaka kaba ki thmu kum sha Guahati bad kiwei de ki jaka. Kum ban shu ong hangne, ka surok 4-Lane ha Ri Bhoi, ka dei kawei na ki surok ha ka jylla kaba bun tam ki kali kiba iaid ba ieng, kata la ka long naduh ki kali kiba najan bad kiba na jngai ruh kumjuh, namar kane ka surok ka pyniasoh ruh sha kiwei de ki jylla ba marjan bad ka Meghalaya, kumta haba phai dien pat ia kane ka surok 4-Lane ha Sor Nongpoh, la iohi ia ka jingbym shngain jong ki paidbah bad khynnah skul haba ki kam na shiliang sha shiliang ka surok bad kaba kham ijynjar eh kadei ia ki Pulit pyniaid kali (Traffic), ha kaba ki hap ban ieng beit hapdeng surok ban pyniaid beit ia ki kali kiba iaid ba ieng. Haba iadei bad ka jingpyntrei ia ka 4-Lane ha Sor Nongpoh, wat na ka liang u C.P Gotmare, Deputy Commissioner ka Ri Bhoi, ha ryngkat u Dr. C Lyngdoh, MLA ka Umsning, ki heh ka HNAI ba kynthup ia u Lt. Colonel Rajeev Malhotra, Project Director NHAI, PIU Shillong, u Bah C.B Syiem, Chairman ka Nongpoh Town Committee (NTC), lem bad ki ophisar na ka tnad PWD bad na DC ophis, ki la pynlong ia ka jingjurip kaba naduh Pahamrioh sha Saiden, ha kaba wat na ka liang jong ki ruh ki la kubur ruh ba ka jingpyntrei ia kane ka surok Four-Lane kam pat long kaba la dep kat kum ka jingdonkam da ki paidbah. Lah ruh ban pynkynmaw hangne, ba ha katei ka jingleit jurip kaba la long ha u Bnai Risaw jong u snem ba la dep, la jied ruh ia ki san tylli ki jaka na ka bynta ban shna ia ki Foot Over bridge ne ki jingkieng iaid kjat paidbah, ba kynthup ha Byrnihat, Umling, Iewmawlong, Nongpoh bad ha Ri Bhoi College, hynrei ka long pat kaba lyngoh ba kat haduh kine ki sngi ym shem pat la iohi dak ei ei, khamtam eh ha Sor Nongpoh kaba dei ka jaka kaba bun ki paidbah bad khynnah skul kiba dankam ban kam na shiliang sha shiliang ka surok. Haba u Nongthohkhubor U Rupang, u la ioh ban iakren bad ki katto katne ngut ki riew paidbah ha ka thainn Nongpoh, kiba bun hi ki la pynpaw ia ka jingsngewkhia halor ka jingbymshngain, haba ka por ba ki donkam ban kam na shiliang sha shiliang ka surok ha ki bynta ba hapdeng ka Sor Nongpoh. Nalor ba dei ka surok kaba bha, kaba bun ki lad bad kaba bun ki kali kiba iaid ba ieng, kumta kam long kaba shngain iangi haba ngi donkam ban iaid na shiliang sha shiliang bad kaba kham ma ka long ia kito ki kali kiba wan na ki jaka kiba jngai, namar ka jingbymtip ki ju pynher stet ia ki kali kaba lah ruh ban wanrah ia ka jingmynsaw ia ki nongiaid nongieng ki la ong. Kumta haba iadei bad ka jingshngain jong ki paidbah bad khynnah skul haba ki kam na shiliang sha shiliang ka surok ha Sor Nongpoh, ka la dei ka por ba ka sorkar jylla ba kan kyntu ia ka NHAI ba kan wad ia ki lad ki lynti, na ka bynta ban wanrah ia ka jingshngai jong ki paidbah nongiaid nongieng, khnang ban lait na ka jingwanrah ia kino kino ki jingjia kiba sngewsih.


Shillong,25 aiong: Ka KSU Lait-tyra bad Sohbar Unit ha ryngkat ka jingsynran lang ki nongialam na South Khasi Hills mynta ka sngi ki la leit ban ia kynduh ia u Chief Engineer ka tnad PWD (Roads) ban wad jingtip aiu ka sorkar ka la leh ia ka surok kaba la sniew shaba palat naduh narum Sohra kata na Mawblang ter ter shaduh ki thain Sohbar-Wahlang haduh Shella. Ha ka jingthoh kaba la soi da u President ka KSU Lait-tyra Unit u bah B.Lamin bad u President ka Sohbar Unit u bah Lakular Mawkon ka KSU ka la dawa na ka tnad PWD ba ka dei ban maramot noh ia katei ka surok shuwa ban wan ka aiom slap. Haba ia kren bad ki nongthohkhubor hadien ba la mih na kamra u CE u bah B.Lamin u la ong ba u CE u la kular ba shen yn sa sdang noh ban maramot ia katei ka surok bad ka daw kaba la pynslem u la ong ba ka dei namar ba ki mashin bad ki kor ki bor ban pyntrei ia katei ka surok ki dang don ha shiteng lynti. U la iathuh ba katkum ka jingiakren la pyntip sha ki da u CE ba ia ka kam la dep ban ai ha ka kompeni CCL ban pyntrei 8 kilomitar ha ka jinglut kaba T.18 klur tyngka bad ka rukom trei kan long da ka German Technical bad yn sdang noh ha u jymmang. Utei u nongialam ka KSU u la iathuh ba katei ka surok ka la sniew jubor la 3 ne 4 snem mynta bad katei ka dei naduh Mawsmai ter ter shaduh Sohbar, Wahlong, shaduh Shella bad ka jingsniew katei ka surok ka la ktah ia ka ioh ka kot ki briew naba ka bai kalai kaba dei ban shim tang T.30 tyngka ki kali ki hap ban shim haduh T.50 tyngka bad nalor kane u la ong ba ka ktah ruh ia ka jingwan ki nongjngohkai pyrthei ha ki jaka ba paw ka thain Sohra kum ka Thangkharang Park, ka Khohramhah, ka kshaid Rymben bad kiwei ha kaba ki nongshangkai pyrthei ki phaidien noh namar ka jingsniew palat ka surok.